«Мурожаатлар сони ошгани муаммонинг кескин кўпайганлигини англатмайди. Бир неча йил аввал вазият бундан-да оғир бўлган» — Энергетика вазирлиги - Daryo\n15:18, 22.11.2020 15458\n«Мурожаатлар сони ошгани муаммонинг кескин кўпайганлигини англатмайди. Бир неча йил аввал вазият бундан-да оғир бўлган» — Энергетика вазирлиги\nЎзбекистонда электр энергияси ва газ етишмовчилиги борасида ижтимоий тармоқларда эътирозлар ва ОАВларга мурожаатлар кўпайди. Энергетика вазири ўринбосари Шерзод Хўжаев «Kun.uz»га берган интервьюсида мавжуд вазиятга ўз муносабатини билдирди.\n«Биз ҳам шу юртнинг фарзандимиз, ҳамма гаплардан хабардормиз, наҳотки бундай мурожаатлардан бехабар бўлсак?» — деган у бундай мурожаатлар ўрганиляптими, зарур чоралар кўриляптими деган саволга жавобан.\nУнинг айтишича, бир неча йиллар олдин вазият бундан-да оғир бўлган, лекин одамларда ҳозиргидек мурожаат қилишнинг кенг имкониятлари бўлмаган. Яъни мурожаатларнинг кўплиги муаммонинг кескин кўпайганини англатмайди, истеъмолчиларнинг бу борадаги ҳуқуқий онги ўсаётганидан далолат.\n«Бу жавобим ҳам етишмовчиликларни оқламайди, шунчаки мавжуд вазиятни тушунтиряпман. Кўпчилик бизни кабинетдан чиқмасликда, мавжуд вазиятни билмасликда айблайди. Ҳолбуки асосий вақтимиз жойларда, ишлаб чиқариш объектларида ўтади», — дейди Шерзод Хўжаев\n«Электр энергияси шундай маҳсулотки, уни сақлаб бўлмайди. Ишлаб чиқарилдими, дарҳол истеъмол қилиниши керак. Яъни биз уни қаердадир яшириб сақлаб қўя олмаймиз. Жайдари тил билан айтганда, «свет» ўчганда кўпчилик ҳудудий электр тармоқлари операторини сўкади. Аммо уларда айб йўқ, аслида йўқ нарсани улар топиб бера олишмайди. Совуқ кунларда истеъмол каррасига ошади, бизнинг аксарият уйларимиз, биноларимизда иситиш қолоқ даражада. Ҳамма электр иситкичларни ёқади, юклама кескин ортади. Бу эса тизимнинг дош бера олмаслигига олиб келади», — деб таъкидлаган энергетика вазири ўринбосари.\nАввалроқ Энергетика вазирлиги матбуот хизмати 2020 йилда электр энергиясидаги узилишлар сони ва давомийлиги 2019 йилга нисбатан икки баравар камайганини маълум қилганди. Вазирлик 2020—2021 йиллар куз-қиш мавсумида Наманган, Андижон ва Фарғона вилоятларида газ ҳамда электр таъминоти ҳажми оширилишини билдирган.\nЎзбекистонда кузатилаётган электр таъминотидаги узилишларга Энергетика вазирлиги энергия истеъмоли ортганини сабаб қилиб кўрсатган.\nВазирлик ўтган йили ҳам электр энергияси тизимидаги узилишлар ва носозликлар сабаблари борасида шу каби изоҳ берганди. «Электр энергиясига бўлган эҳтиёжнинг кескин ортиши кузатилган пайтда ҳатто ривожланган мамлакатларда ҳам истеъмол ва ишлаб чиқариш ўртасидаги энергия балансини таъминлаш жуда қийин вазифа бўлиб қолмоқда. Бунда катта аварияларнинг ва бутун мамлакатда ҳамма истеъмолчиларнинг электрсиз қолишининг олдини олиш учун электр энергияси таъминотида узилишилар қилишга тўғри келади», — деган эди вазирлик.\n2019 йилнинг ноябрь ойида бош вазир Абдулла Арипов газ ва электр энергиясининг узилиши билан боғлиқ вазиятни шармандали ҳолат деб атаган, газ ва электр энергия етказиб берувчилар ўз ишларига масъулият билан қарашмаётганини таъкидлаганди.\n«Электр ўчмайди, етади, коммунизм бўлади, дейишганди. Ҳозир уйимда ҳам бир неча марта ўчяпти». Самарқандлик сенатор электр муаммосидан нолиди\nТанзила Норбоева газ ва электр муаммоси махсус кўриб чиқилиши, ялпи мажлисда кўтарилиши, Президентга ахборот берилишини айтди\n16:52, 13.11.2021 112243\n07:08, 27.11.2021 92895\n23:45 Бугун 11998\n23:11 Бугун 14470\n22:45 Бугун 7515\n22:12 Бугун 4634\n12:13, 04.12.2021 99100\n08:13, 04.12.2021 62864


Коронавирус: JPMorgan глобал рецессия хавфи ҳақида огоҳлантирди\n13:00 / 14.03.2020\nБанк прогнозига кўра, учинчи чоракда АҚШ ва Европа ялпи ички маҳсулоти 3 фоиздан кўпроққа пасаяди, мавжуд вазият эса глобал инқирозга олиб келади. JPMorgan бу ҳолат жорий йилнинг июль ойидаёқ бошланишини кутмоқда\nФото: Kazuhiro Nogi/Agence France-Presse — Getty Images\n2020 йил ёзида АҚШ ва Евроиттифоқ мамлакатлари иқтисодиёти коронавирус таъсири туфайли сезиларли рецессияга дуч келиши мумкин. Бу ҳақда Business Insider JPMorgan’нинг баёнотига асосланиб ёзмоқда.\nБанкнинг таъкидлашича, вируснинг иқтисодиётга қандай таъсир қилиши ҳақидаги тахминлар инфекция тарқалиши (ЖССТ маълумотларига кўра, 120дан ортиқ мамлакатда касаллик аниқланган) ва фонд бозорида вужудга келган инқироз туфайли «сўнгги ҳафталарда сезиларли даражада ўзгарган».\nJPMorgan прогнозига кўра, биринчи чоракда АҚШ ялпи ички маҳсулоти 2 фоизга, иккинчи чоракда 3 фоизга, евроҳудуд иқтисодиёти эса мос равишда 1,8 ва 3,3 фоизга пасайиши мумкин. Иқтисодчилар фикрича, ҳозирги вазият глобал инқирозга олиб келиши мумкин.\nЕврокомиссиянинг иқтисодиёт ва молия департаменти раҳбари Мартен Вервей ҳам Евроиттифоқ ва евроҳудудда ўсиш юз бермаслигининг эҳтимоли юқори эканини таъкидлаб, «бу нолдан ҳам пастроқ бўлиши мумкин» деб қайд этди. Унинг тахминига кўра, Европа шу йилдаёқ рецессияга дуч келади, 2021 йилда эса Еврокомиссия нормал кўрсаткичлар қайтишини кутмоқда, дея унинг сўзларини келтирган Брюсселнинг Euobserver нашри.\nJPMorgan мутахассислари инфекциянинг тарқалишига қарши курашиш доирасида ҳукуматлар томонидан жорий этилаётган чеклов чоралари фонида ўсиш кўрсаткичларини пастга қараб қайта кўриб чиқди. Хусусан, уларнинг ҳисоботида Италия тилга олинган, у ерда оммавий тадбирлар тақиқлаб қўйилди, шунингдек, озиқ-овқат дўконлари ва дорихоналардан ташқари, барча ресторан, бар ва чакана савдо дўконлари вақтинча ёпилди. Шунингдек, улар бир ой давомида Европадан сафарларни тақиқлаган АҚШни мисол қилиб келтирди. Бундан ташқари, молия бозорларидаги тебранишлар ва акциялар нархининг тушиши кейинги икки чоракда иқтисодий пасайишга туртки беради.\nJPMorgan’нинг кутишича, коронавирус билан боғлиқ вазият яхшилангани билан иқтисодиётда тикланиш фақат 2020 йил ўрталарига келиб рўй бериши мумкин, йилнинг иккинчи ярмида ўсиш тезлаша бошлайди, дея баёнотдан иқтибос келтирган CNBC. Банк фикрича, дунё иқтисодиётига янада жиддий зарба берилишининг олдини олувчи асосий омил давлатларнинг коронавирус тарқалиши олдини олиш бўйича чоралари бўлади. Ҳукуматлар, JPMorgan’га кўра, энг кўп зарар кўрган тармоқларни қўллаб-қувватлаши, молия бозорида кескинликни камайтириши ва пул сиёсати орқали истеъмолчилар талабини қўллаб-қувватлаши керак.\nЖаҳон соғлиқни сақлаш ташкилоти (ЖССТ) 11 март куни коронавирус тарқалиши билан боғлиқ вазиятни пандемия деб эълон қилди. South China Morning Post ҳисоб-китобларига кўра, 13 мартга келиб 141 мингдан ортиқ одам касалликка чалинган. Bloomberg прогнозига кўра, коронавирусдан иқтисодиётга етиши мумкин бўлган зарар 2,7 триллион долларни ташкил қилади.


30.03.2018 08:02 0 48093\nФан олимпиадаси ва билимлар беллашуви таълим тизимида ҳақиқий билимли ва иқтидорли ўқувчиларни саралаб олишга хизмат қилади деганлар хато қилади.\nГарчанд низомга кўра «ўқувчи ёшларнинг истеъдоди ва ижодий қобилиятини намоён қилиш», «ўқувчиларнинг ўзлари танлаган фанлар ва ихтисосликларни чуқур ўрганишга қизиқишларини ошириш», «ўқув-тарбия жараёнини, ўқитувчиларнинг педагогик маҳоратини такомиллаштириш, улар томонидан қобилиятли ўқувчилар билан аниқ мақсадга йўналтирилган якка тартибдаги ишларни ўтказиш» деган ноаниқ ва мужмал иборалар ушбу мусобақаларнинг мақсади дея эътироф этилса-да, амалда кимўзарлик, ном чиқаришга интилиш каби иллатлар мусобақалар мазмунини бутунлай ўзгартириб юборади.\nАксарият ҳолларда фан олимпиадаси ва билимлар беллашуви бошланиши олдидан ташкилий қўмита аъзолари тинмай шаффофлик, ҳақиқат, адолат, инсоф ҳақида оташин нутқ сўзлаётганда чекка-чекка жойларда «ҳақиқий педагогик», хуфия гурунглар бошланади: «9-cинф кимёда курсдошим ҳакам экан, гаплашайми?», «менинг ўқувчимнинг отаси бой, биринчи ўринни гаплашиб беринглар, илтимос!», «физикадан учинчи ўринни неча пулга гаплашса бўлади?», «менинг жияним ўзи зўр, аммо пул сўрашса униям берамиз...».\nТашкилий қўмита аъзолари ҳамон шаффофлик ҳақида лоф урар экан, «фаришта» ҳакамлар ҳайъати аъзолари танишлар билан кўз уриштириш, ваъда берганнинг кимлигини суриштиришни бошлайди: «аниқми?», «хитланмаганми?», «кейин расво қилмайдими?», «у ўқувчининг отаси закунчи экан». Клиентларнинг гапи ҳам қизиқ: «ўлай агар!», «гарантия!», «унинг отаси битиб кетган бой, сенга бергани унга чақадай гап!..».\nАслида бу гапларнинг ҳаммаси таълим тизими коррупция ботқоғига нақадар ботиб кетганиши, шайтоннинг изнига тушган ҳакамларнинг жирканч башарасини кўрсатади. Аммо унинг илдизлари бошқа томонда. Бу ерда маълум бир хизмат эвазига берилаётган поранинг ўрнини қопловчи манфаатлар ҳам борки, ундан кўз юмиб бўлмайди.\nТаълим муассасаларининг рейтинги\nТаълим муассасаларининг рейтинги бевосита фан олимпиадаси ва билимлар беллашуви натижалари билан боғлиқ бўлади. Шу сабабли муассасалар раҳбарлари ҳар битта балл учун курашиб, натижалар учун фан ўқитувчиларига имтиёзлар, рағбатлар ваъда қилишади. Рағбатлантиришнинг оптимал кўриниши бир ойлик иш ҳақига тенг бўлади. Демак, олимпиадада ҳеч бўлмаса учинчи ўринни ёки 76 баллдан юқори кўрсаткични қайд этган ўқитувчига бир ойлик иш ҳақи миқдорида қўшимча ҳақ тўланади. Қолаверса, шу натижалар инобатга олиниб, кейинчалик уларга устама ҳам белгиланади. Касб маҳорати, тарбиявий ва синфдан ташқари ишлар учун ўқитувчида яна 40 фоизгача устама олиш имконияти пайдо бўлади. Бу йил давоми анчагина катта суммани ташкил этади.\nОлимпиаданинг туман босқичида шундай воқеа бўлди. Ташкилий қўмитанинг бир инсофсиз аъзоси ўқув ишлари бўйича директор ўринбосарларидан бирини чақириб «тез бориб юз минг топиб келинг, сизга фалон фандан 3-ўринни бераман, рейтингингиз кўтарилади» дебди. У киши «оиламизда касалчилик бўлди, ҳозир аҳволим яхшимас, тушунинг, мен пул беролмайман» деса, «унда фан ўқитувчингиздан олинг, рағбат берасиз — қопланиб кетади» дебди. Шу гапларни ўқиган киши гап нимадалигини тушуниб етгандир. Рейтинг ортидан қувиб энг оғир гуноҳга қўл уриш халқ таълими тизимида оддий ҳол.\nКўпчиликда шуҳратга интилиш кучли бўлади. Кўпчилик раҳбарларда натижалар билан мақтаниш, мажлисларда эришган натижалари айтилса ҳаволаниш ҳисси устун бўлади. Бу ҳис ўқитувчиларда ҳам, ўқувчиларда ҳам бор. Ўқувчиси биринчи ўринни олибди, анави ўқувчи республикада ғолиб бўлган экан деган сўзларни эшитиш ҳаммага ҳам ёқади. Ким бунга ўзи эришса ҳамма ҳавас қилади. Ғирромлик билан эришганлар эса...\nМақсадга интилиш ва бу борадаги имкониятларнинг тенг эмаслиги ўз-ўзидан ғирромга йўл очади. Ғирромчи барибир ҳамманинг наздида жирканч одам сифатида баҳоланади ва уга нафрат билан қаралади.\nШундай бир ҳолатнинг гувоҳи бўлдим. Битта иғвогар ўқитувчи муаллимлар кунига бағишланган кечага керилиб, «Ўзбекистон Республикаси халқ таълими аълочиси» нишонини тақиб келди. Беихтиёр ҳамманинг афти бужмайиб кетди. «Қандай олибди?», «ким берибди?» деган саволлар кўпайди. Кейин англашилдики, раҳбариятни «ёзвораман» деб қўрқитиб «аълочи» бўлган экан.\nОлимпиада жараёнида ҳакамлар, назоратчилар ва аудитория раҳбарларида ўқувчиларга ёрдам бериш учун кенг имкониятлар бўлади. Баъзан улар ўзаро келишиб олишади. Баъзан яширинча, якка ҳолда танишларига ёрдам беришади. Бу қандай бўлишидан қатъи назар ғирромлар қуйидагича бўлади:\nИштирокчига тайёр матнни киритиб бериш.\nИштирокчига тест жавобларини бериш.\nИштирокчига телефон ёки бошқа воситалар орқали кўмак бериш.\nИштирокчи ўрнига бошқа кишини киритиш.\nИштирокчи нотўғри жавоб ёзганда, қайтадан ёзиши учун шароит яратиш.\nИштирокчига оғзаки ёки шпаргалкалар орқали кўмак бериш.\nИштирокчининг ишларини текширишда хатоларини қайд қилмаслик, яъни хатоларга кўз юмиш.\nИштирокчининг ишларини текширишда қасддан рақобатчиларнинг балларини пасайтириш.\nРақобатчи иштирокчиларни чалғитиш, айбини топиб мусобақадан четлаштириш ва ҳоказо.\nБу ғирромликлар тизимда доим бўлган ва ҳозир ҳам бор. Бунга кўз юмиб бўлмайди.\nҲалолликка эришса бўладими?\nВилоят олимпиадасида бир тажриба ўтказиб кўрдим. Аудитория раҳбари сифатида олимпиадада иштирок этганим учун бир фандан ҳакамлар ҳайъати билан ҳамкорликда ишлашга тўғри келди. Улар билан суҳбатлашар эканман, «ёлғон гувоҳлик бериш» мавзусидан гап очдим. Ўқувчи олган бални ошириш ёки камайтириш ҳам нотўғри гувоҳлик беришдир деб, бу иш Аллоҳ кечирмайдиган гуноҳи кабиралардан эканини ҳадис билан тушунтирган бўлдим. Улар бу суҳбатдан маъюс тортиб қолишди, ҳатто биттаси менга ярим пичинг оҳангида «сиз ёмон одам экансиз» деди кулимсираб. Мен «биламан» дедим.\nЭртасига шундай вазият юзага келдики, ўқувчилардан биронтаси ҳам ўрин олиш учун керакли балларни йиға олмади. Бир нечтасига 3 ёки 4 балл етмаётганди. Ташкилий қўмитага бу ҳақда ҳакамлар ҳайъати раиси билан биргаликда бориб маълум қилганимизда, билдирмасдан ҳаммасига тенг балл қўшиб баҳоларни кўтаришни тавсия қилишди. Ўзим бу ишни қилмайман, аммо ҳайъат аъзолари кўпчилик бўлгани учун уларга раҳбариятнинг таклифини рўй-рост етказдик. Баҳс бошланди. Биров қўшайлик деди. Биров қўшмаймиз деди. Мен эса анқовдай ўтиравердим. Охири натижа қандай бўлса, шундай қолдиришга келишиб олишди. Ишни ёпдик. Натижани эълон қилдик. Раҳбарият норози оҳангда тўнғиллади, аммо ўзгартиришга кеч бўлган эди. Ҳужжатларни топшириб чиққач, ҳакамлар ҳайъати аъзоларини мактаб ошхонасида учратдим. Ҳаммасининг юзи ёришган, самимий суҳбат қураётган экан. Мен уларга қўшилдим:\n– Сизларни табриклайман! — дедим дабдурустдан.\n– Нима билан?\n– Бугунги ғалаба билан. Бугун ҳеч ким ўрин олмаса-да, сизга яхши бўлди. Битта фандан натижа чиқмаса-чиқмас. Барибир қозонда бори чўмичга чиқади. Энг асосийси, сизлар виждонингизни пок сақлаб қолдингиз.\nҲамма тушунди. Ҳамманинг кайфияти кўтарилиб даврага самимийлик кирди.\nДемак, ҳакамларга иймон ҳақида тушунча берилса, виждон уйғонар экан.\nБаъзан ўйланиб қоламан: ўқитувчилар нега бунчалар хўрланган? Нега улар жамиятнинг энг билимли қатлами саналса-да, бечораларнинг мавқеи бунчалар паст? Норасида болаларнинг илмини ерга уриб ёки баланд кўтариб пул ишлаётган ўқитувчи, норасида болани синдириб, унинг номидан эшакбозорнинг даллолидай савдо қилаётган ўқитувчи, ўлаксахўрдай искаланиб таниш ҳакам ахтараётган ўқитувчи бунга сабабчи эмасмикан?\nБаъзан кичик олимпиада аталмиш бошланғич синфлар олимпиадасида ҳам ўринларни сотишади. Кўзлари жовдираб турган, ҳали нега бу мусобақага келганини англаб етмаган норасида боланинг номидан коррупция ясашади.\nМактабдан пахта теримига қувилган, қайсидир мансабдорнинг келиши учун фаррошдай кўча супуришга, раҳбари йиғилишда гап эшитмаслиги учун темир-терсак тўплашга мажбурланган ўқитувчилар учун бу жазолар камлик қилар...\nБилимдон бола беғубор бўлади. У орқасидан отасини эргаштириб келмайди. Унда ўқувчи бўлса ҳам ор бўлади. Шунинг учун у ёлғиз интилади. Ҳақиқат бор деб ишониб келади. Унинг ишончини эса ҳаромхўрлар синдиради. Шу сабаб олимпиада ўтаётган муассаса атрофини норозилик ва йиғи тутиб кетади.\nОлимпиададан йиғлаб чиқиб кетаётган билимдонларнинг оҳини нега ҳеч ким эшитмайди? Нима бўлса ҳам олимпиада тез ва тинч ўтишини хоҳловчи ташкилий қўмита, бефарқ раҳбарлар, муаммоларни елкасидан ошириб отишга тайёр ходимлар... Уларнинг чарчадим деб нолишлари, ғирромга йўл қўйиб беришлари битта билимдон ўқувчининг бир томчи кўз ёшига арзийдими?\nфан олимпиадаси ғирромлик порахўрлик\nИнфографика 12/01, 18:45\nБугунги натижалар: кимда имконият қандай?\nЖамият 20/04, 15:54\nЖиззах политехника институти ўқитувчиси пора билан қўлга тушди


Нозир нимадан норози?\nГап бир кишининг мурожаатида эмас. Муаммодан ташкилотнинг барча ишчи-ходимлари бирдай азият чекмоқда. Сирасини айтганда, бугун уч-тўрт юз минг сўм маош эвазига рўзғор тебратиш мушкул. Яна унинг ойлаб кечикиш билан қўлга тегиши дард устига чипқон.\n"Тоза ҳудуд" давлат унитар корхонаси туман филиали ходимлари аввал ҳам таҳририятга оғзаки мурожаат қилиб, ойлик маош олишда узилишлар кузатилаётганини айтишганди. Яқинда улардан бири Азиз Абдурайимов ариза билан келди.\n– Ўтган йил декабрь ойидан ҳудуд назоратчиси сифатида иш бошлаганман, – деб ёзади у ўз мурожаатида. – Маош олишдаги узилишлар кўп қатори мени ҳам қийнаб келяпти. Хусусан, сўнгги уч ой учун маошимиз ҳали берилмади. Раҳбариятга мурожаат қилганимда, бу масала вилоят бошқармаси ихтиёрида эканини айтишди. Олдинда Янги йил байрами. Маош қачон қўлимизга тегади, ҳозирча номаълум.\nБир қарашда муаммо унчалик катта эмасдек. Маълум сабаб билан шундай ҳолат барча ташкилотларда кузатилиши мумкин. Аммо бунинг мунтазамлик касб этиши кишини ўйлантиради.\nМасаланинг бошқа жиҳати ҳам борки, айтмасак бўлмайди. Асосий вазифаси коммунал хизматлар учун тўлов қабул қилиш бўлган назоратчиларнинг ўзлаштириш, растрата, фирибгарлик каби жиноятларга қўл ургани ҳақида эшитиб қоламиз. Юқоридаги каби мунтазам ойлик маошларининг кечикиши шундай нохуш ҳолатларга сабаб бўлмаяптимикан?\nМасалага ойдинлик киритиш мақсадида "Тоза ҳудуд" давлат унитар корхонасининг туман филиалига мурожаат қилдик.\n– Муаммо борлиги рост, аммо чиндан ҳам бу бизга боғлиқ масала эмас, – дейди филиал раҳбари Фарҳод Қўзиев. – Ўрнатилган тартибга кўра, туманларда фаолият юритаётган назоратчилар аҳолидан йиғилган маблағни рўйхат асосида топширади. Бу тўғридан-тўғри вилоят бошқармаси ғазнасига бориб тушади. Шундан сўнг барча туманларга бирдай тақсимланади. Тўғри, филиалимиз пул топширишда илғор. Аммо бошқа туманлар ҳиссасига бизнинг маошимиз ҳам кечикяпти.\nШундай бўлса-да, ходимлар ойлаб маошсиз қоляпти, деган фикр ноўрин. Корхона илк бор ташкил этилганда транспорт ва ёқилғи хариди, фаолиятни йўлга қўйиб олиш каби муаммолар билан уч ой иш ҳақи берилмаган. Шундан сўнг ҳар ойда аввалги ойлар учун тўлаб борилди. Олайлик, ўтган ноябрь ойида август маошини тарқатганмиз. Яқинда қабул қилинган Президент фармонига кўра, маиший чиқинди учун тўловларни ундириш тизими 2019 йилнинг 1 январидан мажбурий ижро бюроси ваколатига ўтади. Шунда барча кечиккан иш ҳақлари бирдан тўлаб берилиши кутиляпти.\nРаҳбарнинг изоҳи тушунарли. Демак, ходимлар ойма-ой маош олмоқда. Муаммо уч ойлик қарздорликда. Бу ҳам тез кунларда ўз ечимини топади. Аммо бир жиҳат кишини ўйлантиради. "Қаттиқ ва маиший чиқиндиларни тўплаш ва олиб чиқиш учун тўловларни тўлаш тизимини тубдан такомиллаштириш чора-тадбирлари тўғрисида"ги фармонда фақат ундирув вазифаси МИБга ўтиши белгиланган. Бошқача айтганда, "Тоза ҳудуд" таркибидаги назоратчилар штати тугатилади ва бюро ихтиёрига ўтади. Аммо гап фақат назоратчилардагина эмас. Корхонанинг бошқа ходимлари ҳам маош кечикишидан азият чекяпти. Хўш, уларнинг масаласи қай тартибда ҳал бўлади? Ҳозирча бу сўроқ остида қолмоқда. Филиал раҳбарияти мажбурий тўлов интизоми тартибга олинса, тушум ортиши ва кечикишлар барҳам топишига умид билдирди.\nКоммунал хизмат кўрсатувчи бошқа ташкилотларнинг туман бўлимлари ўз бюджетига эга. Яъни, ходимларнинг ойлик маоши бевосита туманнинг ўзида ҳисобланади ва тўлаб берилади. "Тоза ҳудуд" давлат унитар корхонасининг жойлардаги филиалларини ҳам иқтисодий жиҳатдан мустақил қилиш фурсати етмадимикан?


Новости Узбекистана > Версия для печати > Деҳқонободда 43 йилдан бери электр токисиз фаолият юритган мактаб аниқланди\nГлавная > ЖАМОАТЧИЛИК > Деҳқонободда 43 йилдан бери электр токисиз фаолият юритган мактаб аниқланди\nДеҳқонобод тумани ҳокими Зоир Алиқулов 18 ноябрь куни халқ билан мулоқот давомида 43 йилдан бери электр токисиз фаолият юритиб келаётган мактабни аниқлаган. Бу ҳақда туман ҳокимлиги ахборот хизмати «Дарё»га маълум қилди.\nТуман ҳокимлиги ахборот хизматининг хабар беришича, Зоир Алиқулов 18 ноябрь куни туманнинг Яшнобод маҳалласида бўлиб, халқ муаммоларини тинглаган ҳамда ҳудудга ташрифи чоғида маҳалладаги мактаб филиалида ҳам бўлган.\n«Ҳоким филиал синфхоналарида бўлиб ўқувчилар учун яратилган шарт-шароит билан танишди. Иситиш тизимини кўздан кечирди. Синфхоналардаги ҳарорат билан қизиқди ва кутилмаган ҳолатга дуч келди», — дейилади ахборот хизмати хабарида.\nМаълум бўлишича, 40-мактабнинг 62 нафар ўқувчиси таҳсил олувчи мазкур филиалда электр энергияси йўқ. Мактаб 43 йилдан бери шу аҳволда фаолият юритган.\nЗоир Алиқулов мазкур ҳолат аниқлангач, туман электр корхонаси раҳбарини чақириб, ҳолатга изоҳ сўраган ва туман электр корхона раҳбари фаолиятини қониқарсиз деб баҳолаган.\nМаълум бўлишича, мактабда электр токи мавжуд эмаслиги билан ҳеч ким қизиқмаган ва мутасаддиларга хабар берилмаган.\nҚайд этилишича, мактаб филиали 1976 йил ҳашар йўли билан қурилган. Ушбу бино 2007 йилда бузилиб, ўрнига янги ўқув биноси қурилган. 2017 йил эса 40 ўринга мўлжаллаб, яна битта янги бино қурилган. Аммо ҳар иккала бинога ҳам электр таъминоти ўтказилмаган ва мактаб шу тарзда фаолият юритган. Қурувчи ташкилот раҳбарига электр энергияси таъминотини ўтказиш лозимлиги айтилганда, у электр таъминоти лойиҳада кўзда тутилмаганини билдирган.\nМаълум қилинишича, 2017 йил 650 миллион сўм маблағ эвазига 40-мактабнинг 140 ўринли асосий биноси ва 40 ўринли филиали қуриб битказилган.\nВазиятдан хабар топган Зоир Алиқулов туман электр тармоқлари корхонаси раҳбари Холмурод Худойбердиевга шу куннинг ўзида вилоят ҳудудий электр тармоқлари корхонасига мурожаат қилиши лозимлигини, мактаб учун трансформатор олиб келиб, электр симлари тортиб бериши тўғрисида топшириқ берган.\nТуман ҳокими ҳудудга ташрифида маҳалла аҳлини қийнаб келаётган кўприк муаммосига ҳам эътибор қаратган.\nАҳоли шикоятига кўра, мазкур сойнинг нариги томонида 300 нафарга яқин киши истиқомат қилади. Мактаб ўқувчилари ҳам шу сойдан ўтиб мактабга қатнайди.\nУшбу муаммоларни тинглаган Зоир Алиқулов қишлоқ аҳли учун кўприк қурилиши зарурлигини таъкидлаб, мутахассисларга қисқа фурсат ичида кўприк қуриш харажатларини ҳисоблаб, бор имкониятни ишга солиб, ишни бошлаш ҳақида топшириқ берган.\nТуман ҳокимлиги ахборот хизматининг ёзишича, кўприк қурилиши ва филиалга электр токи ўтказилиши хусусида тез орада хабар берилади.


МУЛОҲАЗА УЧУН... - Баҳоуддин Нақшбанд ёдгорлик мажмуаси маркази\n28 март 2020 й.\n71 марта ўқилди.\nАҳмад Биджон ҳазратлари маъруза ўқиётган минбардан бир зумга бошини кўтарадилар. Масжид эшиги олдида ўз акаларини кўрадилар. У кулиб турар эди. Ҳазрат нега акалари масжидга кирмаётганига ҳайрон бўлади. Сўнг маъруза қилишда давом этади. Лекин хаёлидан акасининг нега бундай қилгани ҳеч кетмайди.\nКечқурун эса оналарига бўлиб ўтган воқеани сўзлаб беради: «Она! Бугун мени диққатимни ўзига жалб қилган ҳодиса рўй берди. Бугунги маърузам чоғида масжид эшиги олдида акам кулиб турар эди. Аммо ичкарига кирмади. Бунинг сабабини ундан билиб бера оласизми?»\nОнаси унинг илтимосини бажариш учун эртасига катта ўғли Муҳаммад Биджонникига боради. Суҳбат асносида ундан нимага кеча маърузани масжид ичига кирмасдан, эшик олдида тинглаганини сўрайди.\nШунда у: “Менинг укам билимдон олим. Унинг сўзлари маъноларга бой. Унда одамлар диққатини ўзига жалб қилиш ва қалбларига кириб бориш қобилияти бор. Анчагина одамлар унинг илмидан, тажрибасидан баҳра олгани келишибди. Мен ҳам масжидга унинг гўзал маърузасини тинглагани бордим. Мен фаришталарнинг қанотларини очиб, унинг маърузасини тинглаётганларини кўрдим. Уларни босиб олишдан қўрқиб ичкарига кирмадим”, дебди.\nУнинг бу сўзларидан қувонган она уйга қайтиб, кичик ўғли Аҳмад Биджонга ҳаммасини тушунтириб берди. Хурсанд бўлиш ўрнига қиёфасида ўзгариш пайдо бўлди. Буни онаси сезиб, сабабини сўради.\nШунда у: “Нимага акам фаришталарни кўрадию, мен кўрмайман? Сабаби нимада?”, деди. Кутилмаган саволдан онаси ҳайрон бўлиб қолди. Ҳазрат Аҳмад Биджон эса давом этарди: “Онажон, сиз сабабини билишингиз керак. Озроқ ўйлаб кўринг, балки эсларсиз”.\nБироз вақтдан сўнг кўзларида ёш билан онаси: “Унда сен ҳали эмизикли эдинг. Мен намоз ўқиётган эдим. Сен эса йиғлаётган эдинг. Шу пайт қўшни аёл кириб қолди. Салом беришга (намоз тугашига) озгина қолган эди. Йиғламаслигинг учун у сени эмиза бошлади. Салом бериб бўлиб, ўша заҳоти сени унинг қўлларидан тортиб олдим, аммо сен бир-икки қултум эмиб улгурган эдинг. Сўрасам, таҳоратсиз экан. Мен сени ҳеч қачон таҳорат олмай эмизмаганман. Сабаби шу бўлса керак”, деб жавоб берибди.


Сочида биринчи қор ёғди (видео)\n08.09.2019 15:47 0 1835\nСочи курортларининг бирида, денгиз сатҳидан 2050 метр баландликда биринчи қор ёғди.\nГувоҳларга кўра, 7 сентябрь тонгидан қор ёға бошлаган. Охирги марта 30 йил бурун бу ерда биринчи қор шунақа эрта ёққан экан, дейилади «Sochi24.tv» телеканали хабарида.\nМаҳаллий аҳоли биринчи қор фото ва видеоларини ижтимоий тармоқларда улашмоқда.\nЎтган йилнинг мартида Сочига қизғиш қор ёққан эди. Саҳрои Кабирдаги кучли қум бўрони жуда кўп чангни осмонга учириб кетган ва натижада Россия, Болгария, Украина ва Молдовага Африка қуми тусидаги ёғин ёққанди.\nСочи қор табиат ҳодисаси биринчи қор\nҲодиса 08/04, 17:16\nХатирчини қор қоплади (фото)\nҲодиса 08/04, 10:40\nҚўшработ туманида ҳам қалин қор ёғди (фото)


Сеҳрли мактублар гулдастаси – Yoshlar ovozi\n“Таржимонларни серғайрат, тиниб-тинчимас совчиларга ўхшатгим келади. Улар бизга ярим пинҳон гўзалликнинг мақтовини келтириб, уни юксак даражада ёқимли қилиб кўрсатадилар…”\nГётенинг юқоридаги фикри австриялик адиб Даниел Глаттатуер қаламига мансуб “Шимол шамоли шашти” романининг ўзбек тилидаги нашри ҳақида айтилгандек гўё. Сабаби, онлайн муҳаббат ҳикоясининг моҳирона таржимаси мудроқ дилларни уйғотиши, шубҳасиз. Услуб жиҳатидан дунё адабиётида янги тажриба бўлмиш мазкур асар бошдан-охир электрон мактублардан таркиб топган.\nДунёдаги олти романчилик мактабидан бири бўлган немис назмининг намунасини мутолаа қилиб, ХХI аср жаҳон адабиётининг тоза чашмасидан баҳраманд бўласиз.\nКитоб чоп этилиши биланоқ, ўқувчилар орасида баҳс-мунозара, шов-шувларга сабаб бўлди. Қисқа вақт ичида бестселлер — бозоргир асарлар қаторидан жой олиб, кўплаб тилларга таржима қилинди. Мазкур асар Германиянинг Франкфурт шаҳрида ўтказилган китоблар кўргазмасида “Немис тилидаги энг яхши китоб” мукофотига сазовор бўлиши кўпчиликнинг кўнглидан жой олганидан дарак беради.\nРоман сўзбошисида келтирилган адабиётшуносларнинг асар ҳақидаги фикрлари китобнинг қимматини янада оширган, назаримда. Хусусан, тилшунос Дитер Вундерлих “Глаттатуер инсон ақл-заковатининг нечоғлиқ чегара билмас эканини бемисл сўз танлаш қобилияти орқали намойиш эта олган” дея фикр билдиради.\nМуаллифнинг сўз танлаш, жумлаларни тузиш маҳорати ва келтирилган мактублар мазмунидан қаҳрамонларнинг нафақат ички дунёси, балки қиёфасини ҳам кўз олдингизда гавдалантирасиз. Фақатгина электрон почтадаги ёзишмалар орқали таниш бўлган йигит ва қиз бир-бирини яхшироқ билишга уринади. Жаноб Лайкенинг мактубига эътибор беринг: “… исмингиз Эмми, яъни Эмма. Мен учта Эммани танийман. Ҳаммаси қирқдан ошган аёллар. Ўттиз ёшли аёлни Эмма деб чақиришмайди. Бундай чақириш учун йигирмадан ёш бўлиш лозим, бироқ сиз бу тоифага ҳам мансуб эмассиз. Шундай бўлганида луғатингизда “cool” (қатъий), “spasig” (муқаррар), “geil” (бир сўзли), “elementar” (содда), “heavy” (қудратли) ёки шунга ўхшаш сўзлар бўларди. Бундан ташқари барча от (сўз туркуми)ларни бош ҳарф билан ёзмасдингиз, жумлаларингиз ҳам охирига етмасди”.\nЗамонамизга хос электрон алоқани олиб кира олган — мактуб шаклидаги асар сизни ўзига маҳлиё этиши тайин. Роман воқеалари Эмми Ротнер исмли аёлнинг “Лике” таҳририятига аталган обунани бекор қилиш тўғрисидаги электрон мактуби “Лиеке” (Лайке) фамилияли кишининг шахсий почтасига келиб тушади. Тасодиф туфайли икки нотаниш инсон сирдошга айланади. Ҳаёт қийинчиликларининг аччиқ ҳақиқатлари, жамиятдаги муаммолар виртуал муносабатларга туртки беради. Халқ достонларида ошиқлар бир-бирини тушда, кўзгуда, узук кўзида кўриб кўнгил қўяди. Замонавий ҳаётда уларнинг ўрнини интернет эгаллагани асарда моҳирона тасвирланган.\nРоманнинг бош ғояси технологик тараққиёт замонида ҳам инсон қалби, туйғулари дарз кетмаслигини кўрсатишдан иборат.\nМуаллиф бугунги ёшларни интернетдан беҳуда фойдаланмасликка, виртуал макон-ку, дея қалбларни парчаламасликка чақиради. Аммо ғойибона таассуротларга асосланган муҳаббатнинг кейинги тақдири…\nБу ҳақда китобни мутолаа қилиб, билиб оласиз.\nСўзимиз сўнгида адабиётшунос Андрес Изеншмиднинг асар ҳақидаги фикрини келтиришни маъқул кўрдик: “Даниел Глаттатуернинг бу романидаги ўзига хос услуб мени мафтун этди. Китоб “ўқишга тавсия этаман” деган мақтовдан ҳам кўпроғига муносиб”.\n← Бахт излаб (эртак-ҳикоя)\nОрзулари чилпарчин бўлди →


08:30 / 19.01.2019 1562 pdf Ўқиш режими + -\nМуҳаммад ибн Сирийн айтади: «Абу Убайда ибн Абу Ҳузайфанинг чодирида эдик. Унинг олдидаги ўчоқда олов ёнар эди. Шу пайт унинг ҳузурига бир киши келиб, у билан битта кўрпачага ўтирди ва қулоғига нимадир деди. Биз унинг гапидан бехабар эдик. Абу Убайда унга: «Мен учун бармоғингни мана бу оловга қўй», деди. «Субҳаналлоҳ! Сиз учун бармоғимни оловга қўяйми?» деди у. «Мен учун шу дунё оловига битта бармоғингни қўйишга қизғаняпсан-у, лекин бутун баданимни жаҳаннам оловига қўйишни сўраяпсан-да», деди Абу Убайда. Шунда биз ҳалиги одам унга қозиликни таклиф қилди, деб ўйладик».\n15:10 / 18.01.2019 2927\n15:00 / 31.12.2020 3463\n843 09:51 / 12 январь\nВиртуал ўйинлар орқасидаги иблис исканжалари (иккинчи мақола)\nБиз DotArdquo ўйинидаги юздан ортиқ қаҳрамонrdquoларнинг айримларини ажратиб олиб, уларнинг таржимаи ҳолиrdquo акс эттирилган гаплар орасидан биттадан келтирдик, холос. давоми...\n1722 11:07 / 25.07.2019\nКаъба ичида туғилган саҳоба\nҲаким ибн Ҳизом розияллоҳу анҳуҲаким ибн Хизом ибн Хувайлид ибн Асад ибн АбдулУзза ибн Қусай ибн Килоб.Хадижа онамизнинг жияни. Хадижа онамиз унга амма эди.Фил давоми...\n14511 16:45 / 20.02.2019\nҚулоқ ва қулоққа тегишли шаръий ҳукмлар\nҚулоқ эшитиш аъзоси, эшитиш эса товушларни идрок қилишдир.Ҳукмлар1. Янги туғилган чақалоққа ўнг қулоғига азон, чап қулоғига иқомат айтилади. Гўдакнинг биринчи давоми...\n2175 07:10 / 15.06.2019\n271 17:00 / 04 март\n54460 11:58 / 10.10.2018\n67818 11:56 / 10.10.2018\n7675 16:57 / 17.05.2019\n18279 15:03 / 10.03.2020


Чингиз Айтматов:ҚИЁМАТ 9-қисм – mulkdor.com\nOctober 2 2018, 08:10 АдабиётКитобларКутубхона\nЛекин, бу ерда ҳам омадлари келмади. Инларига яқинлашиб қолганда улар одамларнинг устидан чиқдилар. Қадрдон инларининг шундоқ ёнгинасида каттакон юк машинаси қорайиб кўринар, унинг ғилдираклари жилғин буталари ичига ёриб кирган эди. У ерда одамларнинг ғовур-ғувури эшитилди. Бўрилар бирпас жим қулоқ солиб туришди-да, сўнг индамай очиқ чўлга қараб юришди. Негадир, худди шу пайт тун қоронғилигини ёриб машинанинг ўткир чироқлари ёнди. Гарчи уларнинг шуълалари нариги томонга тушган бўлса-да, лекин бўрилар учун шунинг ўзи ҳам етарли эди. Улар чўлоқлана – чўлоқлана, оғриқ азобидан диконглаб бош оққан томонга жўнадилар. Акбаранинг, айниқса, олдинги панжалари ачишиб оғрирди… Зада бўлган оёқларига озгина ором бериш учун у эримай қолган қорлар устидан қадам босишга уринарди. Бўри панжасидан тушган эзгин нақшли гуллар қорда аламли, маъюс судралиб борарди. Болалари ўлди. Бошпана йўли берк. Чўлда одамлар изғияпти…\nУлар олтовлон эдилар. Ҳайдовчи Кепани ҳам ҳисоблаганда, тасодиф туфайли бир жойга йиғилиб қолган ўлжа тўпловчилар, эртага ишни барвақтроқ бошлаймиз, деб чўлда тунаб қолгандилар. Иш ҳам уларга жуда маъқул келди. Ёмонми, машинага ортилган ҳар бир кийик учун эллик тийин тўлашади. Бугун учта кузовни лиқ тўлатдилар. Лекин барибир қоронғи тушгунча ҳамма отилган, йиқилган кийикларни йиғиб, улгуришолмади. Эрталаб йиғилмай қолганларини топиб, машинага ортиб, сўнг прицепларга жойлаштиришади. Улар эса ўлжаларни Мўйинқумдан узоқларга олиб кетади.\nЎша кеча ой тўлган эди. Тўлин ой баркаши уфқдан жуда эрта кўтарилди. Ой қути ўчган, қори бутунлай эриб кетмаган чўлнинг ҳаммаёғидан баралла кўриниб турарди. Унинг мовий шуълалари чўлдаги бутазорлар, ўр-жарлар, дўнг-тепаларни дам ёритиб, дам кўланкалантириб қўяди. Лекин шу ҳувиллаган, кимсасиз жойларда улкан юк машинасининг қорайган шарпасига ҳеч кўникиб бўлмайди. У бўриларнинг жонларига кутқу солади: ҳар сафар ўгирилиб карайдилару, юраклари орқаларига тортиб кетади, думларини чотларига қисиб, қадамларини тезлатадилар. Шунга қарамай, улар ҳадеса тўхтаб, яна ортларига тикилиб қоладилар, ўзи нима бўляпти, нега одамлар уларнинг ини олдида тўхташди, нима бор уларга? Анови қўрқинчли катта машина бу ерда ҳали узоқ турармикин ё кетармикин? Дарвоқе, бу машина ҳарбий йўриқ билан чиқарилган, усти брезент билан ёпиладиган, баҳайбат ғилдираклари юз йил юрса ҳам емирилмайдиган, истаган жойда бемалол юриб кетаверадиган «МАЗ» вездеходи эди. Кузовда эртага жўнатиш учун қолдирилган ўнлаб сайғоқ тўшлари орасида қўллари худди асир олингандай боғлаб қўйилган бир одам ётар, у тагидаги ва ён-атрофидаги сайғоқларнинг лошлари вақт ўтган сайин совиб, қотиб бораётганлигини ҳис қиларди. Ҳарқалай, уларнинг териси уни иситиб, жонига ора кириб турар, бўлмаса аҳволи жуда чатоқ эди. Машина устига ёпилган брезентнинг тирқишидан ой мўралар, лекин ётган одамнинг нигоҳи бўшлиқдан ўзга нарсани илғамас, қути ўчган чеҳрасида азоб-уқубат шарпаси аксланарди.\nЭнди унинг такдири мана шу одамларга боғлиқ. Бу ерга улар билан бирга келди. Худди уларга ўхшаб Мўйинқум қирғинидан пул ишлаб кетмоқчи эди…\nОдамнинг умри нима, деган саволга жавоб топиб бериш қийин. Инсон муносабатлари шунчалар турфа, табиати, феъл-атвори шунчалар ранг-баранг ва мураккабдирки, ҳатто энг мукаммал, энг замонавий компьютер системалари ҳам энг оддий инсон табиатининг умумий чизиғини ажратиб беролмайди. Мана шу олти кишини олинг. Тўғрироғи, беш киши, чунки вездеходнинг шофери Кепа ўз ҳолича, буларга фақат ҳайдовчи бўлибгина қўшилган, яна уларнинг ичида бирдан-бир бола-чақали одам, лекин очиғини айтганда, шерикларидан унчалар фарқи ҳам йўк, шуларнинг биттаси, хуллас, мана шу олтовлон ҳаётда бир-бирига тамомила қарама-қарши ҳолатлар бўлиши ва бунда компьютер ҳисоб-китобига ҳам ҳожат йўқлиги, шунингдек, гап одамларнинг энг кичкина, арзимас коллективлари устида бораркан, ақл етмайдиган, англаш қийин ҳоллар ҳам кўп эканлигига мисол бўлаолади. Худонинг хоҳиши шу экан-да, бўлмаса, уларнинг ҳаммалари ҳайратомуз тарзда бир хилдаги одам бўлиб чиқармидилар. Яна ким билади, ҳар ҳолда, улар Мўйинқумга отланган чоғларида аҳвол шундай эди…\nБедананинг уйи йўқ, қайга борса, питпилдиқ дегандай, булар ҳам тайини йўқ, қамғоқдек шамол қаерга учирса, шу ерда дайдийдиган кимсалар эди. Фақат Кепагина бундан мустасно эди.\nУчтасини хотини ташлаб кетган, ҳаммалари ҳам на бировни ёлчитган, на ўзлари ёлчиган; шунинг учун ҳам дунёдан тўйган, ҳамма нарсадан норози эдилар. Улар ўртасида ёшгина бир йигит ажралиброқ турарди. Унинг исми ҳам ғалати — Авдий эди. Бу ном қадим китобатда бор:\nИнжилнинг учинчи Мулк битигида айтилган. Ўзи асли дьяконнинг ўғли бўлиб, Псков томонлардан эди. Отасининг вафотидан сўнг, черков ходимининг куртаги деб, таҳсил учун диний семинарияга қабул қилинган, аммо икки йилдан сўнг куфронага йўл қўйиб у ердан ҳайдалган эди. Мана энди икки қўли боғланганча «МАЗ»нинг тепасида жазосини кутиб ётибди.\nОбернинг тили билан айтганда, у кемада исён чиқармоқчи бўлди.\nУларнинг ҳаммалари Авдийни ҳисобга олмаганда, ўлгудай ароқхўр эдилар. Касбимиз ароқ ичиш дейишарди ўзлари. Бироқ, бунда ҳам Кепа уларга кўп қўшилолмайди, шоферлик қоғозини сақламаса бўлмайди, акс ҳолда хотини иккала кўзини ўйиб олишдан ҳам тоймайди. Лекин ўша кеча Мўйинқумда бошқалардан асло қолишгани йўқ — бўкиб ичди. Фақат Авдий-Авдюха, шу дайдивой, ичмайман, деб оёғини тираб туриб олди. Обернинг баттар ғазабини қўзғади.\nҚўл остидаги тўш йиғувчиларга ўзини қисқа қилиб, Обер деб чақириш кераклигини айтиб қўйган эди. Эҳтимол бу сўз катта деган маънони англатишини кўзлаб шундай қилгандир. У чиндан ҳам, жазо олмасидан илгари жарима батальонининг катта лейтенанти эди. У унвонидан маҳрум қилинганда, хайрихоҳ кишилар: хизматини ортиғи билан адо этгани учун куйди бечора, деб анча хафа бўлиб юришди. Ўзи ҳам бошлиқлар менга нисбатан адолатсизлик қилишди деб -ҳисоблар, сўраганларга шундай деб тушунтирар, ичидан қиринди ўтар, лекин армиядан ҳайдалишининг ҳақиқий сабаблари ҳақида чурқ этиб оғиз очмасди. Ўтганни эсласанг, эсинг кетади. Нима қилади эслаб, Обернинг ҳақиқий фамилияси Кандалов эди, асли Хандалов бўлиши ҳам мумкин, лекин бу билан кимнинг нима иши бор — Оберми-Обер, бундан ортиқ яна нима керак.\nБу тўп ўзини хунта деб атайди. Ҳаммалари шунга келишганлар. Фақат область драма театрининг собиқ артисти Гамлет-Галкингина «хунта» деб аташга эътироз билдирган: «Э қўйинглар, шу хунта-пунтасини. Жиним ёқтирмайди шу хунтани, болалар. Биз сафарга отланяпмиз. Келинглар, номимиз ҳам «сафар» бўлсин!» Лекин Гамлет-Галкиннинг бу таклифига ҳеч ким қўшилмади. «Сафар» сўзи унча тушунарли эмасди. «Хунта» дегани эса дадил ва ўктам эшитиларди. Шунинг учун кўпроқ шу сўз маъқул бўлди шекилли. Ана шу хунтанинг иккинчи одами Мишаш деган кимса. Тўла айтганда, Мишка Шабашник. Қўтосдек серзарда бу зот истаган одамини, ҳатто Обернинг ўзини ҳам бўралаб сўкиб юборишдан тоймасди. Мишашнинг одатларидан бири шу эдики, ҳар икки сўзнинг бирида «онангни…» деб турарди. Бу унга нафас олгандай ўрганиш бўлиб кетган эди. Авдийни боғлаб машина кузовига ташлаш фикри ҳам бошқалардан эмас, айни шу Мишашдан чиқди. Хунта эса унинг таклифини кўз очиб юмгунча бажо келтирди.\nХунта ичида энг кўзга кўринмайдиган камсукум одам бу — Гамлет-Галкин. Ичкиликка муккасидан кетган, саҳнани жуда эрта тарк этган ушбу кимса дуч келган ишни қилиб кун кўрарди. Мана, орадан осмондан тушгандай бу мўмай иш чиқиб қолди. Кийик дейдими-ей, сайғоқ дейдими-ей, унга нима фарқи бор, оёғидан кўтариб шартта-шартта машинага ташлар экансан. Бир ойда ҳам тополмайдиган ақчангни икки-уч кунда бемалол ишлаб оласан. Яна Обер қурғурнинг сийловини айтмайсизми? Бир яшик ароқ. Тўғри, бу ўртадаги умумий даромаддан олинади. Лекин барибир-да. Ниҳоят, бу тўп ичида энг қўй оғзидан чўп олмагани бу — Узуқбой. Унинг оёқ-қўли жуда чаққон. Узуқбой ўзи шу ерлик, Мўйинқум атрофларидан. Негадир уни Абориген деб чақиришади. Узуқбой ор-номус деган нарсаларнинг ҳатто кўчасидан ҳам ўтмаган. Нима десанг, барига рози, барига кўнади, қўшилади. Бир шиша ароқ учун Шимолий Қутбга десангиз ҳам боради.. Абориген-Узуқбойнинг қисқача таржимаи ҳоли бундай: тракторчилик қилиб юрган эди. Кейин бошини кўтармай ичадиган одат чиқарди. Бир куни кечаси тракторини катта йўлнинг ўртасига ташлаб кетибди. Унга бир машина келиб урилиб, одам нобуд бўлади. Узуқбой шундан сўнг икки йил ўтириб чиқди. Бу орада хотини болаларини олиб кетиб қолди. Шундан кейин Узуқбой, қайдасан, деб шаҳарга жўнади. Тайинли бирон ишнинг бошини тутмади. Озиқ-овқат дўконида юк ташиб юрди. Уйларнинг қоронғу йўлакларида чўк тушиб ўтириб шиша бўшатди. Обер уни шундай қоронғу йўлакларнинг биридан топди. Узуқбой унга миқ этмай эргашди. Нимасига ҳам миқ этсин… Обер Кандаловга йўқ деб бўлардими — узокдан ҳид билишга жуда уста одам…\nОбер Кандалов бош бўлган хунта мана шу тахлит топишган эди. Улар Мўйинқум маъракасида юзага чиқишди…\nАгар тақдир ва тақдирлар ҳақида, ҳодисаларни олдиндан белгилаб берадиган тирикчиликнинг турли-туман ҳол-аҳволлари ҳакида сўз юритадиган бўлсак, унда айтишимиз керакки, Авдий Каллистратов ўз вақтида диний мактабни муваффақият билан битириб, шу йўлда кўшиш кўрсатиб, яхши унвонларга мушарраф бўлиб юрганда эди, унда Худо шоҳид, Обер Кандаловни ҳеч қандай ташвишга қўймас, бошини бунчалар қотирмасди. Дарвоқе, Авдийнинг барча синфдошлари, енгилтаккина ўқувчи болалар кейинчалик ҳам танлаган ҳаёт йўлларини собитқадамлик билан давом эттиришди, уларнинг ҳаммалари бу соҳада собиқ дьяконнинг ўғли Авдийдан кўра абжирроқ, чапдастрок чиқишди. Улар диний таҳсилни тугатгач, черков мансаб шотисининг пиллапояларидан муваффақият билан кўтарилиб боришарди. Ваҳоланки, Авдий руҳоний оталарнинг севимли, истеъдоди порлоқ ўқувчиларидан ҳисобланарди. Ўз синфдошлари қаторидан чиқмаганда эди, у ҳеч қачон Обер Кандаловга ҳам дуч келмасди. Обер Кандалов эса попларни дунёга янглишиб келиб қолган одамлар, деб биларди. Ўзидан қолар гап йўқ, у умри бино бўлиб черков остонасига яқин йўламаган ва ҳатто черков нима экан деб қизиқиб кўрмаганди.\nАгар-магар деймиз… лекин шундай бўлишини ким билибди дейсиз. Ҳаммасини олдиндан билиб бўлсайди… Бир марта бирга қилинадиган ишга ким анкета тўлдириб ўтиради. Пул ишлашдан бошқасини ҳаёлингга келтирмайсан. Бу худди коллектив билан картошка йиғишга чиққандай омади гап. Фарқи шуки, бу ерда картошка эмас, ўққ учган сайғоқларни йиғиштирасан. Обер Кандалов ўзига вокзалда дуч келган дайди Авдийнинг эсипаст, девона эканлигини билгандайди, Мўйинқумда энди буни нима қиламан, қандай қилсам, бу шўрпешанадан омон-эсон, безиён қутуламан деб, бошини қотириб ўтирмасди. Обер Кандалов бу ишни бир чеккаси ўтган гуноҳларимни юваман деб, жон куйдириб бошлаган эди. Ана шу ишни тентак Авдий барбод қилишига оз қолди. Ҳаммаси ақл бовар қилмайдиган даражада ғалати бир тарзда, бунинг устига ғоятда аҳмоқона бир тарзда бир жойдан чиқиши кимнинг ҳаёлига келибди дейсиз. Шуларни ўйлаганда, Обер Кандаловнинг ичгиси келади. Бор, нима бўлса, бўлди, десинми? Лекин, буни у жуда боплайди. Ярим стаканни шартта отади. Кейин яна.\nУндан кейин яна ярим стакан. Қарабсизки, энди унинг йўлини тўсадиган ҳеч қандай куч йўқ дунёда, жини жўшади, қони қайнайди, ҳамма нарсанинг қатиғини чиқариб ташлагиси келади… қоқ миясига урсам, мажақлаб ташласам дейди… Аммо, у худди мана шундан қўрқарди. Чунки кейин иш қанчалар пачава бўлишини биларди…\nҚайдан келиб қолди ўзи бу Авдий деган бало! Яна агар тақдир ва тақдирлар хусусида, бошқа ҳодисаларни келтириб чиқарадиган турли-туман ҳол-аҳволлар хусусида сўзлайдиган бўлсак, унда айтишимиз керакки, буларнинг бари анча илгари бошланган ва бу ерлардан анча олис ерларда бошланган эди…\nЎша кезлар Авдий диний семинариядан куфроний фикр учун ҳайдалган, область комсомол газетасининг штатдан ташқари ходими бўлиб ишларди. Газета редакцияси ўқувчилар севадиган мавзуларда бинойидай ёзадиган ва бунинг устига семинариядан ҳайдалган ёш йигитга бирмунча қизиқиб қарарди. У черков томонидан муртад деб эълон қилинган, динга қарши ташвиқот олиб бориш учун анча қулай эди. Ўз навбатида семинария билан чиқишолмаган йигитга ёшлар матбуотида ўзига яқин ахлоқий-маънавий масалаларни кўтариш анча-мунча қизиқарли бўлиб туюларди. Область матбуотини тўфон пайтидаги сувдай босган бир қолипдаги зерикарли ақлбозликлар, тумтароқ фол очишлар орасида унинг газета саҳифаларидаги антиқа фикрлашлари шубҳасиз, ўқувчилар эътиборини тортар, ёшларгина эмас, бунга катталар ҳам қизиқардилар. Ҳозирча ҳар иккала томон ҳам бир-бирини тўлдириб, бир-бирларига керакли эканликларини англаб туришар, лекин янги ойдек эндигина балқиб келаётган бу йигитнинг юрагида қандай алангали ниятлар бош кўтариб келаётганлигини жуда оз кишилар, тўғрироғи, бир одамдан бошқа ҳеч кимса билмасди. Авдий мухбир сифатида номи бора-бора кўпчиликка танилгандан сўнг қандайдир муносиб бир шакл, қандайдир ўртача мафкуравий ора йўл топиб, шунинг воситасида назарида жуда ҳам долзарб ва ҳаётий жиҳатдан ғоятда муҳим бўлган, ҳозирги замонда Худо ва инсон ҳақидаги жадидона фикрлари ҳамда тасаввурларини эски диний таълимотнинг қотиб қолган ақидаларига зид қўйиб ифодалаб бермоқни кўнглига туккан эди. Ният қилишга килгану, лекин ўз олдида икки бўйсунмас, ишғол қилиб бўлмас зўр истеҳком турганлигини ўйламагани кулгили эди. Бу икки куч ҳеч қачон бир-бировини ёқтирган эмас, ёқтирмайди ҳам. Бир-бирига ҳеч вақт бўйсунган эмас, бўйсунмайди ҳам. Бир томонда минг йиллардан бери диний эътиқоднинг софлигини ҳар қандай янгиликлардан ва ҳаттоки, яхши ният билан юзага чиққан янги фикрлардан тиш-тирноғи билан кўриқлаб, асраб, ҳимоя қилиб келган, ўзгармас, вақтга тобе бўлмаган маврусий диний қарашлар ва иккинчи томонда, динни унинг ҳар қандай кўринишида таг-томири билан инкор этадиган, рад қиладиган илмий атеизмнинг қудратли мантиқи. Бояқиш йигит шуларнинг орасида тегирмон тош ўртасида қолгандай ўртанарди. Бироқ умид чироғи сўнмаганди. «Инсониятнинг тарихий тараққиёти жараёнида ва унга боғлиқ ҳолда Худо категориясининг вақтга кўра ривожланиши», деган янги ақидани куйиб-пишиб кўтараётган бидъатчи Авдий Каллистратов: такдир эртами, кечми, барибир менга ўз қарашларимни одамларга маълум қилиш учун имконият беради деб ишонарди. Зотан, инсон қудрати ўзининг энг юксак нуқтасига етган, саноат ҳукмрон кучга айланган даврда одамларнинг ўзлари Худога бўлган муносабатларини аниқлаб, билиб олиш пайига тушадилар. Бўлаётган ишларнинг бари худди мана шунга қараб боряпти. Авдийнинг хулосалари ҳали тугал эмас, анча мунозарали эди. Лекин расмий диний таълим унинг бу эркин фикрини ҳазм қилиб, кечириб кетолмади. У тавба-тазаррудан бош тортгандан сўнг, епархия уни диний семинариядан ўчирди.\nАвдий Каллистратовнинг манглайи кенг, бўздай оқ эди. Ўзи қатори кўп ёшлар каби у сочларини елкасигача ўстирган, кўнғир тусли қуюқ соқол қўйганди. Булар унга кўркамлик бағишламаса-да, лекин чеҳрасини қандайдир мўмин-мулойим қилиб кўрсатарди. Косасидан бўртиб чиққан кўзлари безовта йилтиллаб турар, уларда унинг ўз феълига мос беором, нотинч ўй-ҳаёллар акс этар, яна ўзи қийнала-қийнала топаётган нарсалардан беқиёс мамнунлик ва шу билан бирга у яхшилик қилмоқчи бўлиб интилаётган атрофдаги одамлардан келаётган кўп оғир азоб-уқубатлар ҳам ифодаланарди…\nКийгани кўпроқ катак кўйлак, свитер, жинси, совуқ кунлар тўзиган пальто, отасидан қолган қалпоғини кийиб юради. Мўйинқум чўлида ҳам шу уст-бошда пайдо бўлди…\nУшбу соатда қўллари боғланган ҳолда машина устида ётаркан, ҳаёлидан ҳар турли аччиқ, аламли ўйлар ўтарди. Лекин шу тобда ҳаммасидан ҳам ёлғизлик алами кўнглини ўртаб юборди. Шунда қайсидир Шарқ шоирининг эсида чала-ярим қолган сатрларини такрорлади: «отадан олтов бўлсанг-да, бир ёлғизлик бошингда, жафодан ёлғиз бўлсанг-да, шу ёлғизлик бошингда». Яна бадтар изтироб ичида кейинги пайтларда дунёда ўзига энг яқин бўлиб қолган ўша хилқат тўғрисида алам билан ўйлаб кетди. Уни ўз жонидан айру тасаввур қилолмайди. У ҳаёлларига доим ҳамроҳ. Қийналса ҳам, қувонса ҳам, унга мурожаат қилади. Оғир ҳолатга тушганда бир-бирларига жуда яқин кишиларнинг телепатия йўли билан фавқулодда мулоқатга киришишлари рост бўлса, унда ўша мунис-меҳрибон хилқат ўша кеча нимадандир қаттиқ ўртаниб, ниманидир қаттиқ соғиниб, нимадандир юраги бир нотинчликни сезган бўлиши керак…\nМана шунда ўша Шарқ шоири айтган ғалати сўзларнинг асл маъноси бирдан унга аён бўлди. Олдинлари шу сўзлардан кулиб юрарди. Ишонмасди уларга: «Жуда қаттиқ сева олган чин севгига ета олмас…» Тавба! Энди бўлса, ўша хилқат ҳақида ўйлаб ётаркан, у овоз чиқармай йиғлар, агар уни кўрмаганимда, билмаганимда, ўртаниб-куйиб севмаганимда, бунчалар азоб-уқубат чекмаган бўлардим. Соғинмасдим, ёнмасдим, ҳозирнинг ўзида, ҳа, худди мана шу тобда уни кўргим, совуқ, бераҳм тун қаърини ёриб ўтиб унинг қошида пайдо бўлгим келмасди. Ахир, чеки борми бу телба, бу енгиб бўлмас, бу оғриқ-азобнинг! Қани эди, ҳозир Осиёнинг чек-чегараси йўк чўлларида, шу чўлларнинг бир чеккасида, трансконтинентал темир йўл ёқасида жойлашган Жалпоқ-Соз бекатига бориб қолсанг, худди ҳўв ўшандагидай касалхона ёнидаги мўъжазгина уйнинг остонаси олдида ярим соатгина турсанг, бу ахир, унинг уйи… Лекин қутулиб кетишнинг иложи йўқлигини кўриб, Авдий ўзининг, эҳтимол ўша қизга сира керак бўлмаган садоқатини лаънатларди. Ахир фақат ва фақат уни деб, иккинчи марта яна қайтиб Осиё ўлкаларига келди, уни деб, мана, Мўйинқумда тушовланиб ётибди ит кўрмаган хўрликларни кўриб. Уни кўришнинг иложи йўқлигидан жони бадтар ўртанар, баттар ўзини ёлғиз сезарди. Айни замонда шу ҳиссиётлар унга Худога умтилиш ва унинг висолига етиш йўлини очгандай бўлди. Худо инсонга муҳаббат орқали намоён бўларкан ва шунда одамга тирикликнинг энг олий саодатини ҳадя этаркан. Бунда Тангри таолонинг хайри саховати чексиздир, худди вақт дарёсининг чексизлигидай, ва муҳаббатнинг йўли ҳам такрорланмасдир, ҳар бир одам учун, ҳар бир ҳол учун…\n— Ўзига ҳамду санолар бўлсин!— деб шивирлади у ойга қараб ётаркан. Сўнг ўйлади:\n«Дилни муҳаббатга ошно қиларкан, бу ҳам лутфу марҳаматининг чексизлигидан… қанийди, у буни тушунса…»\nШу пайт пастда — машина ёнида қадам товушлари эшитилди. Кимдир кекириб, хириллаганча машина устига тармаша бошлади. Мишаш экан. Унинг ортидан Кепанинг калласи кўринди. Роса тортишганга ўхшайди. Улардан гупиллаб ароқнинг қўланса ҳиди анқийди.\n— Ётаверасанми ҳадеб, онангни… Кани тур ўрнингдан итнинг попи. Обер чақиряпти. Терингни шилиб оламан дейди,— Мишаш сўкинганча сайғоқлар устидан айиқ инида гандираклагандай алпанг-талпанг босиб келарди.\nКепа ҳам милжинглади:\n— Терисини шилиб шу чўлга ташлаб кетамиз.\n— Чўл ҳам гапми!— кекирди Мишаш.— Шу қилиғи учун Сибирга жўнатиш керак бу итни, ҳе онангни… Тоза бошимизни қотирдинг. Нима, сўпи қилмоқчимисан бизни! Тоза топибсан одамини, онанг…\n6. ИСИТМА ОРАСИДА Саратоннинг иккинчи куни... Марғилоннинг шимолида бўлған Б... маҳалласининг кунчиқар томонида жанубга қараб бурулған тор кўчанинг юқориғи бурчагида отининг ...\nАдабиётJanuary 2 2019, 12:01


Аввало, 8 март - Халқаро хотин-қизлар куни байрамида дам олиш кунларида алоҳида ўзгариш бўлмайди ва қуйидагича тартибга солинади:\nБатафсил Наврўз байрамида ўзбекистонликлар неча кун дам олишади?\nЗулфия мукофоти совриндорлари эълон қилинди\n8 март арафасида 28 нафар қиз Зулфия номидаги давлат мукофоти билан тақдирланди. Бу ҳақда президентнинг тегишли қарори эълон қилинди.\nҚарорда айтилишича, мукофотланганлар, жумладан, «Учинчи Ренессанс пойдеворини яратишда чуқур билим ва интеллектуал салоҳиятини намоён этган».\nБатафсил Зулфия мукофоти совриндорлари эълон қилинди\nБатафсил Чорвачилик, паррандачилик ва балиқчилик хўжаликларига субсидиялар ажратилади


Муҳаммад соллаллоҳу алайҳи васаллам − комил инсон (3) | Siyrat.uz\n14:18 Декабрь 24, 2014\nПайғамбар соллаллоҳу алайҳи васаллам гўзалликларининг ўзига хос хусусияти.Расуллуллоҳ соллаллоҳу алайҳи васалламга гўзалликнинг барчаси ато қилингани ҳадисларда зикр қилинган. Фақат бу гўзаллик иккита асосий нарсага биноан бўлган. 1. Жалолий (буюк) ҳайбат. 2. Порлаб турган нур.Шунин учун ҳам Расуллуллоҳ соллаллоҳу алайҳи васалламни кўрган кишилар чиройларига мафтун бўлиб қолмасди, Юсуф алайҳиссаломдаги гўзалликнинг хилофича, чунки у Зотга чиройнинг ярми берилган эди. Шу боис, у кишини аёллар кўрганида, чиройларига мафтун бўлиб, қўлларини кесганлар ва: «Во ажабо! Бу инсон эмас, фариштанинг ўзи-ку», дейишган эди. Бир шоир айтади:\nГар кўрса эди Юсуфни, Зулайхонинг дугоналари\nҚўлларидан кўра юракларини кесишга ҳам рози бўлар эди.\nРасуллуллоҳнинг улуғворликлари, ҳайбатлари ҳақида Ҳинд ибни Абу Ҳола ул Зотни сифатлаб, шундай деган: «Расуллуллоҳ соллаллоҳу алайҳи васаллам кўркам, юксак ҳурматли киши эдилар».\nАли розияллоҳу анҳу айтадилар: «Ким Расуллуллоҳга беҳосдан йўлиққанида, у Зотнинг салобати босар эди».\nЯна бошқа бир киши айтади: «Пайғамбар алайҳиссалом мажлисларда инсонларнинг энг виқорлиси эдилар .Бир куни Расуллуллоҳнинг ҳузурларига бир киши кириб келди. Шунда у киши Расуллуллоҳнинг ҳайбатларидан ўзини йўқотаёзди. Расуллуллоҳ бу ҳолатни кўриб унга:«Тинчлан», дедилар».\nАмр ибн Ос розияллоҳу анҳу Ҳазрати Мустафо соллаллоҳу алайҳи васаллам ҳақида шундай дейди: «Пайғамбар алайҳиссаломнинг салобатларидан икки кўзим ила у Зотни тўйиб кўролмаганман. Шунинг учун ҳам бирор киши мендан ул Зотни сифатлаб беришимни сўраса, васфлаб беролмас эдим. Чунки ул Зотни икки кўзим ила тўлиқ кўролмаган эдим».\nИбн Абу Ҳола Расуллуллоҳни сифатлаб шундай деган: «Расуллуллоҳ соллаллоҳу алайҳи васаллам агар гапирсалар, мажлисда ўтирганларнинг барчаси худди бошларида қуш бўлгандай, жим ўтирардилар».\nҲақиқатдан ҳам саҳобалар (розияллоҳу анҳум) Расуллуллоҳ соллаллоҳу алайҳи васалламнинг юксак ҳайбат ва виқорлари туфайли у Зотга чуқур назар сололмас эдилар. Шунинг эътиборидан Пайғамбаримизни фақатгина саҳобаларнинг ёшлари ёки пайғамбарлик келишидан олдин у Зотнинг қарамоғларида тарбия кўрган Ҳинд ибн Абу Ҳола, Али розияллоҳу анҳу каби саҳобалар сифатлаб беролганлар.\nРасуллуллоҳ соллаллоҳу алайҳи васаллам ҳайбатларининг буюклиги ва виқорларининг комиллигидан ким ул Зотнинг ҳузурларида ўтирса, уни салобатлари босар эди. Баъзан бу Муҳаммадий ҳайбатдан бирга ўтирган кишини қаттиқ титроқ босар эди. Шунинг учун ҳам Расуллуллоҳ уларнинг қўрқувлари босилсин, деб уларга юмшоқ муомала қилиб уларга нисбатан мулойим бўлардилар.\nҚойла бинти Мухримадан ривоят қилинади, у: «Мен Расуллуллоҳ соллаллоҳу алайҳи васалламни чўккалаб ўтирганларини кўрганимда, қўрқувдан чўчиб тушдим. Шунда бир киши: «Ё Расуллуллоҳ, бечора аёл қўрқиб кетди», деди. Расуллуллоҳ орқаларида турган ҳолимда, менга қарамасдан: «Эй мискина! Хотиржам бўл», дедилар. Расуллуллоҳ шу гапларини айтганларидан сўнг, Аллоҳ таоло ичимдаги қўрқувни кетказди», деди.\nАбу Масъуд ал-Бадрий розияллоҳу анҳудан ривоят қилинади, у киши айтади: «Кунларнинг бирида мен хизматчимни ураётган эдим, бир пайт ортимдан: «Билиб қўй, эй Абу Масъуд!» деган товушни эшитдим. Шунда ғазабимдан ортимга ўгирилиб ҳам қўймасдан, давом этавердим, кейин мени бир нарса ўраб олгандек бўлди. Шундай ортимга ўгирилсам, рўпарамда Расуллуллоҳ соллаллоҳу алайҳи васаллам турган эканлар. У Зотни кўрганимда, ҳайбатларидан қамчим қўлимдан тушиб кетди. Менга қараб: «Аллоҳга қасамки, Аллоҳ таоло бу ишни қилишга сендан кўра ҳақлироқдир», дедилар. Шунда мен:«Ё Расуллуллоҳ, бундан кейин ҳеч қачон бирон бир хизматчимни урмайман», дедим».\nАввалги мақолаРасулуллоҳга салавот айтинг\nКейинги мақола Масжиди набавияни қуриш


Туркманистон: Президент яна бир иқтидорини намойиш этди - BBC O'zbek\nТуркманистон: Президент яна бир иқтидорини намойиш этди\nТуркманистондан олинган хабарлардан президент Гурбангули Бердимуҳаммедовнинг яна шеър ёзиши ҳам маълум бўлди.\nТуркман раҳбарининг илк шеъри унинг ҳали у, ҳали бу иқтидоридан “огоҳ этиб” келаётган давлат нашрларидан бирида пайдо бўлди.\nАён бўлишича, кундалик “Нейтральний Туркменистан” газетасининг олд саҳифасида чоп этилган тўрт миср шеър айнан президент Гурбангули Бердимуҳаммедов қаламига мансуб.\nВа, агар, “Chrono-tm.org” веб саҳифаси тарқатган хабарга таянилса, раҳбарларининг дастлабки шеърий “ижод маҳсули” туркманистонлик мулозимларнинг ҳам эътиборларидан четда қолмаган.\nУлар янги музейнинг очилиши маросими чоғида бу тўрт миср шеърни омма кўз ўнгида жўравозликда ўқиб беришган.\nМулозимларнинг бу ишлари эса, ушбу тадбир акс этган телевизион лавҳадан маълум бўлган.\nХабарларга кўра, президент Бердимуҳаммедовнинг “Олға, олға! Фақат олға, она Ватаним – Туркманистон!”, деб номланувчи бу шеъри ватанпарварона руҳда ёзилган.\nШеърнинг ўзи эса, “Оҳ, менинг жонажон ватаним, сен дўстсан ва баҳорсан!” каби мисралар билан бошланиб, “Тинчлигимиз ва қалбларимиз битта байроқ билан боғланган, ҳамда сен бутун оламу жаҳон нишонисан!”, каби сўзлар билан якун топади.\nТуркманистон президенти ўзининг турфа қобилиятларини бундан аввал ҳам намоён этган.\nЖумладан, 2011 йилда “Оқ гулларим, сизлар учун”, деб номланувчи ишқий қўшиғини шахсан ўзи қўлига гитара олиб, ижро этиб берганди.\nТуркманистон давлат телевидениеси бу қўшиқнинг ҳам президент Бердимуҳаммедов томонидан битилгани ҳақида хабар берганди.\nАммо айрим таҳлилчилар эса, шунга ўхшаш қўшиқ бундан олдин ҳам бўлганини айтиб, бу каби хабарларни савол остига олишганди.\nҚўшни Туркманистоннинг 58 ёшли президенти, айниқса, ўзининг пойгачилик “маҳорати” билан анча танилган.\nЯъни, президент Бердимуҳаммедовнинг турли авто ва от пойгаларидаги кетма-кет ғалабасига оид хабарлар турли оммавий-ахборот воситалари учун одатий тус олиб улгурган.\nБундан уч йил муқаддам эса, Туркманистонда президентнинг доривор гиёҳларга бағишланган илмий ишларининг туркман, рус ва инглиз тилларидаги учинчи жилди кенг жамоатчиликка тақдим этилганди.\nТуркманистоннинг амалдаги президенти яна қатор асарлар муаллифи ҳисобланади.\nЖаноб Бердимуҳаммедовнинг, бундан ташқари, "Туркманистонда соғлиқни сақлаш тизими ривожланишининг илмий асослари", "Туркманистон - соғлом ва юксак ахлоқли инсонлар мамлакати", "Ахалтекин отлари - бизнинг шон ва шарафимиз" ва "Тараққиётнинг янги чўққилари сари" деган китоблари ҳам нашрдан чиққан.\nТўрт йил олдин туркман раҳбарининг "Одамдан яхши ном қолади", деган илк романи ҳам дунё юзини кўрганди.\nПрезидент ўз романини ўқитувчи бобоси Бердимуҳаммад Аннаевга бағишлаганди.\nГурбангули Бердимуҳаммедов 2012 йилги сайловларда иккинчи бор Туркманистон президенти этиб сайланганди.\nУ марҳум Туркманбоши Сапармурот Ниёзовнинг кутилмаган ўлими ортидан 2007 йилда илк бор қудратга келганди.\nПрезидент Бердимуҳаммедов, бундан ташқари, Туркманистон Фанлар академиясининг академиги, тиббиёт фанлари доктори ва профессор саналади.\nУ 90-йиллар охирларида Туркманистон Соғлиқни сақлаш вазири бўлиб ҳам ишлаган.\nТуркманистон Президенти партия сафидан чиққанини билдирди\nҚовун ва тарвуз президент шарафига номланди\nАшхободдаги автопойга Президент Бердимуҳамедов ғалабаси билан тугади


Британияда шифокорлар бемор қизнинг ҳаётини сақлаб қолиш учун унинг бор қонини «сўриб олди» - Zamin.uz\n00:30 / 05.11.2020\nБуюк Британияда шифокорлар камёб касалликка чалинган талаба қизнинг ҳаётини сақлаб қолиш учун операция вақтида унинг танасидаги бор қонни сўриб олди, деб хабар беради ЛАББибле.\n23 ёшли Иззи Скотт Ёрк университетидаги театр факультетининг учинчи босқич талабаси. 2018 йилнинг октябрида у қаттиқ нафас қисиши, кўкрак соҳасидаги оғриқ ва бош айланишидан азият чека бошлаган. Унинг лаблари кислород етишмаганидан кўкариб кетган. Орадан бироз вақт ўтгач қизнинг аҳволи оғирлашиб қолганидан у уйдан чиқа олмай қолган. Бироқ терапевт унга аниқ ташхис қўя олмаган ва ҳар сафар турли мутахассисларга юборган.\n2019 йилнинг декабрига келибгина қизга сурункали тромбоэмболик ўпка гипертензияси — ўпкада яра чандиқлари ва қон қуйқалари пайдо бўладиган касаллик — ташхиси қўйилган. Бутун Буюк Британияда бу каби касалликдан 400 га яқин инсон азият чекади.\nТалаба мамлакат бўйлаб ушбу касалликни даволашга қодир шифокорларга эга Кембриждаги ягона касалхонага олиб борилган. Скоттнинг ўпкасидаги барча тромбларни олиб ташлаш учун шифокорлар таваккалчиликка асосланган операцияни ўтказишга мажбур бўлган: қизнинг танасидан барча қонни сўриб олиш ва унинг тана ҳароратини икки баробар тушириш. «Менга техник жиҳатдан операция вақтида ўликдек бўлишимни айтишди. Шифокорлар мени қайта тирилтириш учун ўлдиришга мажбур», — дейди қиз.\nОперация 2020 йилнинг августига белгиланган, бироқ коронавирус пандемияси сабаб қизнинг оиласи уни қўллаб-қувватлаш учун етиб кела олмаган. «Операцияга уч кун қолганида мутлақо ёлғиз эдим. Қайта уйғонмасам, нима бўлиши, қариндошларим билан сўнгги суҳбатим FaceTime орқали амалга оширилгани тўғрисида ўй-фикрлар тинчлик бермасди», — дея тан олади Скотт. Операция муваффақиятли ўтган, бироқ мияда қон кетиши оқибатида бемор яна уч ҳафта шифохонада қолишга мажбур бўлган.\nБританиялик талаба шифокорларнинг меҳнати учун уларга миннатдорчилик билдирган: операция унинг ҳаётини сезиларли даражада яхши тарафга ўзгартирган. Касаллик авжига чиққанида у ҳатто зинадан ҳам кўтарила олмас эди. “Замин” янгиликларини “Twitter”да кузатиб боринг\n23-04-2020, 12:20, Дунё\nКоронавирусдан тузалган бемор ҳаётини сақлаб қолган даво усули ҳақида сўзлаб берди\n21-04-2020, 21:21, Дунё\n21-02-2019, 11:38, Дунё\nХитойлик йигит танишишдан олдин ўз севгилиси ҳаётини сақлаб қолган эди\n5-02-2019, 12:52, Дунё\nНавбатдаги селфи қурбони: Поезд ўсмир қизнинг сочларини юлиб олди\n15-12-2017, 16:04, Дунё


Dunyodagi eng baxtli xonadon\nДУНЁДАГИ ЭНГ БАХТЛИ ХОНАДОН\nОиша онамиз розияллоҳу анҳо ниҳоятда тақволи, обида, ўта ҳаёли, покиза нафс, олиймақом аёл эдилар. У зотнинг ҳужраларига Расулуллоҳ соллаллоҳу алайҳи васаллам, Абу Бакр Сиддиқ розияллоҳу анҳу ва Умар розияллоҳу анҳу дафн қилинганлар.\nҲазрати Умар розияллоҳу анҳу дафн қилинмасларидан олдин онамиз уйларига кирсалар, устларидаги баъзи либосларини ечар, бошларидан ҳижобларини олардилар ва "Бу қабрда ётганлар эрим ва отам-ку" дердилар. Қачонки Умар розияллоҳу дафн қилингач, уйга кирсалар ҳам қабрда ётган Умар розияллоҳу анҳудан ҳаё қилиб рўмолларини, ҳижобларини ечмайдиган бўлдилар.\nУшбу расмда Оиша онамиз розияллоҳу анҳонинг ҳужралари кўрсатилган. Ўнг тарафдаги қабрларни айтадиган бўлсак: ўнг тарафдаги четдаги қабр икки олам сарвари Расулуллоҳ соллалоҳу алайҳи васалламнинг муборак қабрлари, унинг ёнидаги, бироз пастроқдаги Абу Бакр Сиддиқ розияллоҳу анҳунинг қабрлари, унинг ёнидаги, бироз пастроқдаги Умар розияллоҳу анҳунинг қабрлари.\nЎртада қора рангли пардани кўряпсиз.\nЧап тарафдаги бўйра устидаги жой Оиша онамиз розияллоҳу анҳонинг ўринлари. Мўминларнинг онаси, Расулуллоҳ соллаллоҳу алайҳи васалламнинг севиклиларининг хоналари, жиҳозлари, жойларини кўряпсизми?\nОнамиз шу хонада яшаб, саҳобаларга, саҳобияларга, тобеинларга, бутун умматга Исломнинг оилавий мавзуга тегишли ҳукмларидан, Расулуллоҳ соллаллоҳу алайҳи васалламнинг уйда нималар билан машғул бўлишлари, аёлларига қандай муомала қилишлари ва бошқа кўплаб ҳукмларни баён қилганлар.\nХудди шу хонада Расулуллоҳ соллаллоҳу алайҳи васаллам билан Оиша онамиз розияллоҳу анҳо бир идишдан ғусл қилишган.\nХудди шу хонада Расулуллоҳ соллаллоҳу алайҳи васаллам гўштни аввал онамизга бериб, кейин онамизнинг тишлари, сўлаклари теккан жойига муборак оғизларини қўйиб, гўштни тановул қилганлар.\nХудди шу хонада Оиша онамиз кундошлари юборган таомнинг товоғини уриб синдирганларида, Расулуллоҳ соллаллоҳу алайҳи васаллам уйларида меҳмон бўлиб турган саҳобаларга "Қани, таомдан олинглар. Онангиз рашк қилди" деганлар.\nХудди шу хонада Абу Бакр Сиддиқ, Ҳазрати Умар, Ҳазрати Усмон, Ҳазрати Али, Ҳазрати Абдуллоҳ ибн Масъуд розияллоҳу анҳум ва бошқа саҳобалар меҳмон бўлишган.\nХудди шу хонада Расулуллоҳ соллаллоҳу алайҳи васаллам бемор бўлиб ётганлар ва Рафиқул Аълога интиқол қилганлар.\nШу ўринда Хайруллоҳ аканинг мана бу шеърлари ёдимга келди:\nМаслаҳат бобинда дилга ҳамхонам –\nЗавжидан ҳадислар сўзлар кўзда нам\nОнамга ҳам она Ойиша онам\nАсри саодатни қаттиқ соғиндим!\nАллоҳ таоло Расули Акрамга кўплаб саловот ва саломлар юборсин! Саҳобаи киромларнинг барчаларидан, жумладан, Оиша онамиздан рози бўлсин!\nManba Xikoyalar.Ru (1)


Салоҳ: «Энфилд»да мухлисларсиз қийин, «Лидс» эса таҳсинга лойиқ»\n«Ливерпуль» ҳужумчиси Муҳаммад Салоҳ АПЛнинг 1-туридан ўрин олган «Лидс»га (4:3) қарши ўйиндан сўнг ўз фикрлари билан ўртоқлашди.\nЭслатиб ўтамиз, мисрлик футболчи ушбу баҳсда хет-трикка эришди.\n«Мухлисларсиз жуда қийин, айниқса, «Энфилд»да. Биз учун яхши старт. Жуда қийин рақиб. Улар яхши ўйнашди, босим ўтказишди. Ўйин шиддати юқори бўлди. Ўйлашимча, яхши ўйин ўтказдик.\nИкки пенальти? Бу Чемпионлар Лигаси финалидаги пенальтига қиёсланмайди. Стадионда томошабин йўқлигини ҳисобга олсак, буни бажариш осонроқ эди. Мен учун фақат концентрация ва 3 очко тўплаш истаги муҳим.\n«Лидс» ажойиб ўйин кўрсатди, дейиш адолатли. Гарчи мухлисларсиз ўйнаган бўлсакда, улар сафарда ҳаракат қилишди, 3та гол уришди. Бу таҳсинга лойиқ. Келажакда бундай вазиятларга йўл қўймаслик учун ишлашимиз керак», – дея Салоҳнинг сўзларини келтиради Sky Sports.


Хоразм макомларининг шаклланиши » Sanat » Referat » Referat | Haqida\nAsosiy / ReferatSanat Хоразм макомларининг шаклланиши\nХоразм макомларининг шаклланиши\nFayl hajmi 17,33 kB\n1.\tХоразм макомларининг куп асрлик мусикий бойлиги ва мероси.\n2.\tХIХ асрнинг иккинчи ярми ХХ аср бошларида ижод этган макомчилар.\n3.\tХоразм макомларининг бизгача сакланиб келинганлиги.\n4.\tХоразмда асосий музика асбоблари билан ижро этилиши.\n1.Хоразм макомлари узбек музика маданиятининг машхур ёдгорликлари ва халкининг куп асрлик мусикий бойлиги ва мероси сингар куп оарлар олдин вужудга келан ва огиздан-огизга утиб, мукаммаллаштирилган ва тулдирилган холда бизгача етиб келган.\nХурматли устоз, Хоразм макомларининг асосий кисмларини бизгача саклаб келган машхур санъаткор ашулача, танбурчи, шоир Матпано ота Худойберганов Хоразмда музика санъати ижро топган, огзаки равишда устозлардан шогирдларга утиб келаётганини гапириб, у ХIX асрнинг иккинчи яримида Хоразмда музика назариясини, Хоразм танбур нота чизигининг ихтирочиси, Мухаммадниёз Комил полвон мирзабошининг бу сохада килган катта хизматлари алохида тилга олган эди.\nХоразмнинг машхур сохандалари, гуяндалар асрлар давомида макомларга ижобий ёндашиб, янги-янги кисмлар боглаб. Уни бойитганлар.\nМасалан, Мухаммадрахимхон (1864-1910) уз саройига адабиёт ва санъат арбобларини туплайдилар. Узи Феруз тахаллуси билан шеърлар ёзган. Хоразм макомларининг чолгу ва айрим кисмларига купгина музикалар басталади. «Рост» макомининг чолгу кисмидаги «Мухаммаси Феруз», «Наво» макомининг чолгу кисмидаги «Сакила Феруз» ёки «Сергох» макомининг чолгу кисмидаги «Чор усули», «Феруз I» ва «Феруз II» лар шулар жумласидандир.\nКомил Хоразмийдан куплаб музикачилар, гуяндалар таълим олган, Маслан: Худойберган Мухркан, атёкуб позачи, Абдулла гулобий, Ёкуб доирачи, Аваз доирачи, Худойберган махсум, Бобожон буламончи, Собир махруи, Отажон сута. Матасан бобо, Мухаммадрасул Мирзо, Матёкуб Харратлар дутор, танбур, гижжак, буламон, сурнай, чанг, доира ва купгина музика асбобларини чалишни ва макомларни ижро этишни ундан урганганлар.\nМакомлар ижросида етакчи музика асбоби танбур булгани учун Комил Хоразмий танбурнинг ун саккиз пардасига караб ун саккизта ёндош чизиклар чизади, куй нечанчи пардада уйналса, нохуннинг урилишига караб чизикларнинг устига ёки остига нукталар куяди. Чизик устидаги нукталар нохунни юкоридан пасттга караб урилишини билдирган. Агар нукта чизик остида булса, нохун пастдан юкорига караб урилган.\nКомилнинг топшириги билан бу ишни угли ва шогирди, макомлар билимдони шоир Мухаммадрасул мирзабоши ва бошка шогирдлари давом эттириб, Комил вафотидан сунг уни охирига етказадилар: макомларни тула-тукис Хоразм танбур чизиги усулида когозга тушуриб, китоб килиб колдирадилар. Бу китоб котиблар томонидан куп нусхада кучирилади.\nХоразм макомларининг тексти, лирик шеърлардан иборат. Баъзи ижрочиларга бир куй учун икки, уч шеърдан фойдаланиш хам одат булган. Макомлар асосан Навоий. Фузулий. Машраб, Мунис. Огохий, Комил хоразмий, Феруз. Табибий, Баёний, Аваз Утар угли, Ниёзий, Надимий, Окил ва бошка шоирларнинг шеърлари билан ижро этилган.\nБаъзи маком ижрочиларининг репертуарларидан форс-тожик шоирларининг шеърлари хам урин олган. Бу холни эшитувчилар даврасида такоза килган. Макомларнинг ХIХ асрда ижро этилган шеърларини тиклашга харакат килинди.\nХIХ асрда Хоразмда маком ишлари жуда хам ривож топган пайтда, макомларни купчилик билан ансамбль булиб ижро этганлар. Шунга карамасдан, илгари ёлгиз маком ижрочилари хам булган бунда ижро макомининг чертим, айтим ёки уфара кисмини узига мослаб, баъзи узгартишлар, кочиримлар киритиши, айникса айрим кисмларини уз овозига мослаши ёки юкори, овози билан етмайдиган авжларини тушуриб колдириб ижро этиш ёки овозига караб янги авжлар киритиши. Узининг ижрочилик услубидан келиб чикиб иш тутиши турган гап.\n2.ХIХ асрнинг иккинчи ярми ХХ аср бошларида яшаган талантли макомчилардан машхур Матёкуб позачи макомларнинг куп булакларини якка ижро эта олган мохир ижрочи, хушовоз хонанда, уста танбурчи булган. Шунга карамасдан макомларнинг авжли булакларини узининг овозига караб мослаштирган, эшитувчиларнинг рухига караб узгартишлар. Кочиримлар киритиб, янги-янги авжлар билан айта олган. Бундай ижрочиларнинг усулларини узгартириб укиши, янги шеърлар билан алмаштириши натижасида янги куйлар пайдо булиши табиий хол. Албатта. Улар халк куйларини бойитиб келганлар.\nМакомларнинг купрок якка ижрочиларига эмас, хотин-киз овозларидан иборат булган ансамбль булиб ижрочиларга мослаб ёзилган. Чунки, бундай маком ансамбиллари республикамиз вилоятлари, туманларида куплаб ташкил этилмокда. Макомларнинг тулик айтиш учун мулжалланган ансамбилларга унгай булсин учун маком булакларини узининг хакикий ижро этиш пардаларида берилди. Гарчи булар нота ёзувида баландрок булса хам эркак ва хотин-киз ашулачиларидан тузилган ансамбиллар учун унгайлик тугдиради.\nХоразмда ашулачилар бирон музика асбобини: танбур, дутор, соз. тор, чалишни одат тусига кирган. Шулардан бирини чалиб ашула айтувчининг ёнида доирада жур булиб кушилиб айтишувчи шериги булган. Бундан ташкари сурнайчи, буламончи ва уйинчиси билан турт кишилик ансамль булиб юришган. Ансамбль аъзоларидан сурнайчи ашула пайтида буламон чалиб ашулачига жур булса, сурнай билан эса ашула бошланишидан олдин халкни йиккан ёки уйинчи уйнаганда ракс куйларига жур булган.\nМакомчи музика ансамбиларига юкори авжларидаги охангларда ритмни ушлаш, макомнинг узига хос хусусиятларини ижро пайтида бера билиш учун доирачи жуда катта роль уйнайди. Доирачи жуда уста, факат доира усулини чалибгина колмасдан. Куйни хам яхши билувчи булиши керак. Чунки, чолгучилар билан ашулачиларни бирлаштирувчи доирачи асосий ролни, дирижёр вазифасини бажаради.\nБаъзи маком парчалари халк орасида созандалар томонидан ижо этиб юрилиб, номлари хам узгариб кетган холда куп учрайди. Матпан отанинг маслахати ва купгна кекса санъаткорларнинг фикри билан бундай куйларнинг асл номларини тикланди ва уларга кайтадан тулдирилди. Масалан: «Рост» макомининг чолгу кисмидаги учинчи куйи халк созандалари орасида «Хуноб» номи билан машхур булиб келган. «Рост» макомининг асосий айтим кисмларидан хисобланган «Фарёди Насри Ушшок» куп йиллардан буён халк созандалари, хонандалари орасида гохо «Шитоб айлаб», гохида «Тун окшом» номи билан машхур булиб. Бошланиш кисмдан икки хона ва тамомланиш кисмидан кискартириб ижро этиб юритилган. Биз бундай куйларни асли номлари билан макомни уз урнига куйиб. Юкоридаги номлари келтирилган макомчи созанда. Хонанда, гуянда устозлар оркали кам жойларни тулдириб, тикладик.\n3.Хоразм макомларининг энг куп кисмини бизгача саклаб келган бирдан-бир киши Матпано ота Худойбергановдир. Хоразмнинг бу кекса санъаткори, устоз макомчи Матпано ота Худойберганов атрофига Хоразм классик макомларининг куплаб кизикувчилари тупланиб, ундан макомларнинг чертим ва айтим кисмларини, усулларини ургана бошлайдилар. Булар орасида Хожихон Болтаев, Матниёз Юсупов, Назира Юсупова, Нурмат Болтаев, Комилжон Отаниёзовлар булган.\nУстоз Матпан ота Хоразмда мусика жуда бой ва ранг-баранглигини, макомлар, суворолар, ферузлар, талкинлар, уфарилар, достонлар, йирик халк куйлари. Макомларни сурнайда чалинадиган хиллари, халфа куйлари (хотин-киз созандалар. Узига-узи гармонда жур булиб ашула айтадиганлар). Масхарабоз йуллари. Уйин куйлари, лапарлар борлигини айтиб. Бирини, бирига аралаштириб юбормаслик кераклигини, хар кайсисини уз урнида, суз усулида ижро этиш лозимлигини таъкидлар эди.\nМакомларнинг тартибини тузишда Матпано ота Худойберганов берган маълумотларга асосланиб. Хоразм танбур чизиги ва Матюсуф Харрат ёзган «Хоразм мусика тарихига оид очерклар»китобига маком тузилиши тартибларига риоя килинади.\n4.Хоразмда асосий мусика асбобларидан танбур булиб. Бундан ташкари доира (даф), най, чанг, гижжак, дутор, кугнай, буламон, сато, рубоб. Тор (хозирги торларга караганда анча бошкачарок булиб, дастаси узунрок, боши-кулоклари турадиган жой анча йугонрок) булган.\nМакомга жур буладиган доиралар бошка доираларга нисбатан кичикрок, ихчамрок булган. Бу доирага копланган тери хам ёш бузок терисидан ишланган булиб. Силлик-юмшок товуш беради.\nГармон Хоразм маком музика ансамбли таркибига XIX асрда кушилган булиб, тана макомларининг иккинчи йтув кисмларини ижро этганда етакчи роль уйнаган.\nМашхур гамончилардан Сафо Муганний (Сафо созчи), Мадрахим Шерозий (Мадрахим созчи), Хужа Отажонов (Хужа созчи). Жуманиёз Хайитбоев,(Жуманиёз созчи), Сорахон Оллаберганова, Пошшахон Матчонова, Анаш опа (Анаш чулок), Онабиби корилар халк орасида жуда машхур булганлар.\nКайрок купинча макомнинг уфари кисмларида кулланилган. Чунки, одатда бу кисм ракслар билан ижро этилган. Кайрок чалгучилар хар хил хажвий уйинларга уста кизикчи, масхарабоз хам булганлар.\nНогора хам макомларда керак пайтида? Катта сайилларда, байрамларда (Навруз, Гули сурх ва б.) ишлатилган.\nБундай байрамларда маком чолгу булакларидан айникса сакиллар купрок сурнайда, доирада, ногора ва карнайлар журлигида ижро этилган.\nСурнайчиларнинг асосий репертуари хам маком йулларидан ижро этганлар.\nУшбу нота ёзувларимиздаги макомларни урганилгандан сунг уни яна хам бойитиб, майда кочиримларини топиб ижро этилишини маслахат берамиз.\nМакомларнинг баъзи булакларини ижрочи газал боглаб ижро этса, яна бир ижрочи мухаммас билан хам укиган. Ёки бир ижрочининг узи бир даврада шу газал билан укиса, иккинчи даврад мухаммас билан укиган.\nБухоро ва Хоразм макомларини эшитиб ва бир-бирларига солиштириб караганимизда бу макомларнинг хар кайсиси мустакил, бир-биридан чертим касмлари хам, айтим кисмлари хам тубдан фарк этишини курамиз. Хоразмда мкомларнинг тузилиши «рост» макомидан бошланса, бухорода «Бузрук» макомидан бошланади.\nХоразм «Рост» макомининг чолгу кисмида учта уфара учраса. Бухоро «Рост» макомининг биринчи айтим кисмидаги маком парчалари Бухоро «Рост» макоми айтим кисмларидан тузилиши жихатидан хам, характер жихатидан хам мутлок бир-биридан фарк килади.\nМузикашунослар Илёс Акбаров, Ю.Конлар «Узбек халк мусикаси» 6-томига ёзилган сузбошисида шундай дейди:\n«Бухоро ва Хоразм макомлари интонациясига келсак, шуни айтиб утмок керакки, факат айрим кисмларда улар уртасида мазмунан ухшашлик борлиги куринади. Масалан: Хоразм макоми «Рост» мухаммаси Бухоро «Рост» макомининг тегишли кисмига куп жихатдан ухшайди. «Рост» макомидаги «Мухаммаси Ушшокда» хам шу холни курамиз. Бунда Бухоро ва Хоразм макомлари уртасида фарк шундан иборатки, Бухоро макомларининг хар бандидан сунг такрорланадиган кисми хажм жихатидан доимийдир. Хоразм макомларида эса унинг хажми узгариб туради. Шу билан бирга айрим кисмларининг куйлари хам бир-бирига мос келмайди. Масалан: чолгу булимининг биринчи кисмид яъни Бухороча «Тасниф» билан Хоразмча «Рост» макоми уртасида интонация жихатидан ухшашлик куринмайди. Хоразм макомлари билан Бухоро макомлари айрим кисмларининг куйи мустакил эканлиги тугрисида куп мисоллар келтириш мумкин. Бу нарса Е.Е. Ромоновскаянинг Хоразм макомлари Бухоро макомларига боглик, деган даъвосининг асосиз эканини курсатади.\n(СНОСКА куйиш керак. Хоразм макомлари. XI том. Тошкент, Уз ССР ДБА нашриёти. 1958, XYII бет..\n1.\tИлёс Акбаров. Мусика лугати. Г.Гулом нашриёти. Т.: 1997 й.\n2.\tР.т.Акбаров. Мусика сехрлари. Т.: 2000 й.\n3.\tФитрат. «Узбек классик мусикаси ва уни тарихи». Т.; Фан. 1993 й.\n4.\tА. Одилов. «Узбек халк чолгуларида ижрочилик тарихи». Т.; «Укитувчи». 1995й\n5.\tХ.Хамидов. « Узбек анъанавий кушикчилик маданияти\n6.\tтарихи». Т.; «Укитувчи». 1996 йи.\n7.\tА. Левиев «Узбек миллий чолгучилик тарихи». Т.; «Укитувчи». 2005 й.\nTeglar: билан Хоразм маком булиб «Рост» макомининг музика булган макомларининг чолгу Бухоро машхур макомлари караб Хоразмда танбур айтим асосий кисмидаги айрим\nХоразм ва Mовароуннаҳрнинг меъморчилик кулолчилик мактаби\nХоразм вилояти коллектор - дренаж тизимлари ва уларнинг иш фаолияти\nҚадимги хоразм санъати маданияти ва меъморчилиги\nХоразм вилояти саноат корхоналарининг экологик вазиятга ва ахоли саломатлиг ...\nКатта Хоразм ва Бақтрия давлатлари\nЎзбек давлатчилигининг шаклланиши ва дастлабки тараққиёт бос ...


Siemens икки йил ичидаги энг йирик битимини тузади\n09:54 / 15.11.2016\nSiemens компанияси электроника ишлаб чиқариш ва саноатда лойиҳалаш дастурларини яратишга ихтисослашган, АҚШнинг Mentor Graphics компаниясини сотиб олишини эълон қилди.\nSiemens Mentor Graphics акцияси учун 37,25 доллар тўлашга тайёр. Таклиф қилинган бу нарх 11 ноябрда савдолар ёпилиши олдидаги нархдан 21 фоизга юқорироқ.\nSiemens матбуот баёнотида Mentor‘нинг сотиб олиниши саноат учун дастурий таъминот яратиш соҳасидаги имкониятлар ўсишини ўз ичига олувчи, концерннинг Vision 2020 стратегиясини амалга оширишига кўмак беради.\nАҚШ компанияси директорлар кенгаши умумий қиймати 4,5 млрд долларни ташкил қилиши мумкин бўлган битимни маъқуллади. Битим 2017 йилнинг 2-чорагида, тартибга солувчи идоралардан рухсат олингандан сўнг ёпилиши мумкин. Бу битим Siemens томонидан 2014 йилдан бери тузилган энг йирик битим бўлади.\nSiemens’да оммавий ишдан бўшатиш юз беради\nForbes дунёдаги энг бообрў компаниялар рейтингини тузди


Матвиенко: чет эл IT-компаниялар Россия қонунларини бузмоқда\n02 Mart 12:18 / Published in Жаҳон\nМатвиенко: IT-компаниялар Россия қонунчилигини бузмоқда\nВалентина Матвиенко Россияда IT-компаниялар томонидан амалдаги қонунчилик бузилиши қайд этилаётганини маълум қилди.\nУ чет эл IT-компанияларини Россия қонунлари ва Роскомнадзор талабларига риоя қилишга мажбур қиладиган чораларни ишлаб чиқиш зарурлигини эълон қилди.\n«Биз илгари қонунларни қабул қилишда бундай йирик, обрўли Интернет компаниялари бизнинг қонунларимизни менсимасликка журъат этмайди деб умид қилган эдик. Бу шундай огоҳлантириш қонунлари эди, дейман. Аммо биз янглишдик, улар бизнинг қонунчилигимизни эътиборсиз қолдирадилар», — дея тушунтирди Матвиенко, бу қатъийлаштириш ҳақида эмас, балки келишув ҳақида, чунки» кўп масалалар қонуний равишда ҳал қилинмаган».\nБундан ташқари, Матвиенко хорижий ижтимоий тармоқлар ва йирик IT-компаниялар Россияда ўз ваколатхоналарини рўйхатдан ўтказиши ва Россия бюджетига солиқ тўлаши шарт, чунки улар «Россиядан жуда кўп пул ишлаб топишади».\nАввалроқ, Роскомнадзор Twitter-ни жаримага тортмоқчи эди: департамент судга Россия қонунчилигини бузганлиги сабабли маъмурий ҳуқуқбузарлик тўғрисидаги протоколларни юборади. Департаментнинг таъкидлашича, ижтимоий тармоқни тақиқланган маълумотларни тарқатишда антилидер деб аташ мумкин.\nTagged under: IT- КОМПАНИЯСИ, МАТВИЕНКО, РОССИЯ ҚОНУНИ, ҲУҚУҚ


Тошкентда коронавирусга чалинганлар кўпаймоқда - кеча яна 164 кишида аниқланди\nТОШКЕНТ, 29 мар - Sputnik. Ўтган кун давомида Ўзбекистонда 196 нафар коронавирус инфекцияси қайд этилган янги беморлар аниқларди. Зарарланганлар сони 82536\nТОШКЕНТ, 29 мар - Sputnik. Ўтган кун давомида Ўзбекистонда 196 нафар коронавирус инфекцияси қайд этилган янги беморлар аниқларди. Зарарланганлар сони 82536 кишини ташкил этмоқда. Шунингдек 14 нафари Тошкент вилоятида, 5 нафари Бухоро вилоятида, Қорақалпоғистон ва Қашқадарёда - 3 кишидар бемор аниқланган. Ундан ташқари Наманган ва Сирдарё вилоятларида 2 кишидан, Андижон, Жиззах ва Самарқандда - 1 кишиданянги бемор аниқланган. Айни пайтда тиббиёт муассасаларида даволанаётган 1243 нафар бемордан 191 нафари оғир, 85 нафари эса ўта оғир аҳволда.Шу кунга қадар Ўзбекистонда коронавирусдан соғайиб кетган беморалари сони 80667 кишини ва соғайиш кўрсаткичи 98 %ни ташкил қилмоқда, дейилган хабарда.\n11:04 29.03.2021 (янгиланди: 16:46 01.04.2021)\nТошкент шаҳрида беморлар билан мулоқотда бўлганлар орасида коронаваирусга чалиниш ҳолатлари кўпаймоқда.\nТОШКЕНТ, 29 мар - Sputnik. Ўтган кун давомида Ўзбекистонда 196 нафар коронавирус инфекцияси қайд этилган янги беморлар аниқларди. Зарарланганлар сони 82536 кишини ташкил этмоқда.\nЯнги касалларнинг аксарияти - 164 нафари Тошкент шаҳрида коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган, - дейилган хабарда.\nШунингдек 14 нафари Тошкент вилоятида, 5 нафари Бухоро вилоятида, Қорақалпоғистон ва Қашқадарёда - 3 кишидар бемор аниқланган.\nУндан ташқари Наманган ва Сирдарё вилоятларида 2 кишидан, Андижон, Жиззах ва Самарқандда - 1 кишиданянги бемор аниқланган.\nШу кунга қадар Ўзбекистонда коронавирусдан соғайиб кетган беморалари сони 80667 кишини ва соғайиш кўрсаткичи 98 %ни ташкил қилмоқда, дейилган хабарда.


17:26 / 07.07.2018 3348 pdf Ўқиш режими + -\n101. Яна ўша кишидан ривоят қилинади:\n«Ҳикматли калима худди мўминнинг йўқотган нарсаси каби, мўмин уни қаерда топса ҳам ҳақлироқдир», деганлар.\n«Ким талаби илм қилса, ўтган нарсаларга каффорат бўлур», дейилган.\nШарҳ: Бу ҳадиси шариф ҳам Абу Ҳурайра розияллоҳу анҳудан ривоят қилинмоқда.\nҲадиси шарифдаги «ҳикматли калима»дан мурод, фойдали илмдир. Ҳикмат илм эканлиги ҳаммага маълум. Ўша ҳикмат бир калима бўлса ҳам, мўмин киши уни олишга уриниши лозим.\n«Ҳикматли калима худди мўминнинг йўқотган нарсасидек».\nЯъни, фойдали илм бир калима бўлса ҳам, мўмин уни худди йўқотиб қўйган нарсасини излаб юргандек излаши керак.\n«Мўмин уни қаерда топса ҳам ҳақлироқдир».\nЯъни, мўмин киши бир калима бўлса ҳам илмни қаердан топишидан қатъи назар, олиши зарур.\nБу ҳадиси шарифда мўмин инсон илмга доимо талабгор бўлиши, қаердан топса ҳам, уни олишга ҳаракат этиши лозимлиги баён қилинмоқда. Шунинг учун ҳам уламоларимиз ақийда ва дийн илмларидан бошқа илмларни ғайридийнлардан ҳам олиш мумкинлигини қаттиқ тайинлайдилар.\nМусулмон инсон ўз ақийдасини ва дийнини маҳкам тутган ҳолда ўзи учун, жамияти ва эл-юрти учун фойдали бўлган илмларни ғайридийн кишилардан ғайридйин юртларда ҳам олиши мумкин. Илмни қаердан олишнинг фарқи йўқ. Албатта, мусулмон юртида, мусулмон кишилардан илм олиш яхши. Аммо мусулмонлар учун, эл-юрт учун зарур бўлган илмни ғайридийндан олмайман, деб, ўрганмай юриш мутлақо нотўғри эканлиги ушбу ҳадиси шарифдан ҳам кўриниб турибди.\nМинг афсуслар бўлсинким, бошқа исломий таълимотлар қатори, ушбу ҳадиси шарифга ҳам бугунги ҳаётимизда кам амал қилмоқдамиз. Бошқалар илм соҳасида ғоят катта ютуқларга эришган бўлишларига қарамай, бизнинг юртларимизга келиб, тарихимизни, асори-атиқаларимизни, илмий меросларимизни ва бошқа нарсаларимизни ўрганаётган бир пайтда ҳаётимизнинг кўплаб соҳаларида ўзимиздан етарли мутахассислар тайёрлашга уринмаётирмиз.\nЮртимизда кўпчилик муҳим соҳалар илмга рағбатсизлигимиз оқибатида ўзгаларга топшириб қўйилган. Баъзи бир илмга уринганларимиз эса дийндан бехабар бўлганларидан кимнинг олдида илм ўрганган бўлсалар, ўшанинг эътиқоди, урф-одати ва ҳаёт тарзидан таъсирланиб, ўшалар измига тушиб қолганлар.\nПайғамбаримиз соллаллоҳу алайҳи васаллам бир калима илмни ҳам худди йўқотган нарсамизни қидириб юргандек излашимиз лозимлигини амр қилган бўлсалар ҳам, бизда умуман илмга қизиқиш йўқ. Бутун бошли илмлар бўйича етарли мутахассисларга эга эмасмиз.\nТараққиётдан орқада қолишимизнинг сабаби ҳам шунда!\nИлм-маърифатдан, маданиятдан орқада қолишимизнинг сабаби ҳам шунда!\nМантиқан қараганда илм соҳасидаги қолоқлигимиз бошқалардан кўра илмга кўпроқ уринишимиз лозимлигини тақозо қилади. Воқеликда эса бунинг тескариси бўлмоқда. Бошқа тараққий этган халқлар йил сайин, ой сайин илмга кўпроқ маблағ сарфлаб, илмдан яна ҳам кўпроқ фойда олишга уринаётган бир пайтда биз, мусулмонлар бефойда нарсаларга керагидан ортиқ маблағ ва куч сарфлаб, илмга эса энг зарур бўлган нарсани ҳам ажратмаяпмиз. Илм учун амалга оширилаётган ҳамма ишлар хўжакўрсинга қилинмоқда.\nИслом юртларида илмий савияни ўқув юртларининг сони ва номига, талабаларнинг ададига қараб ўлчаш одат бўлиб қолмоқда. Бу эса ожизлик аломатидир. «Бизда фалонча дорулфунун бор, аҳолининг фалон фоизи талаба», дейиш билан нимага эришиш мумкин?\nАслида эса илмнинг савияси унинг жамиятга келтираётган фойдасига қараб белгиланади. Бошқалар ҳар бир илмдан инсон учун, инсоннинг яхши яшаши учун фойда олиш билан банд бўлиб турган бир пайтда биз кишилар саводхонлигини оширишни илм деб юрибмиз.\nПайғамбаримиз соллаллоҳу алайҳи васаллам қаердан бўлса ҳам, илм олишимиз зарурлигини қаттиқ тайинлаганларига қарамай, биз ўзимизда бор илмларни ҳам йўқотиб, буюк боболаримиз қолдирган илмий меросни бошқалар қўлига топшириб қўймоқдамиз.\nАгар биз ҳақийқий тараққиётга эришмоқчи, дунёнинг пешқадам халқлари сафига қўшилмоқчи бўлсак, илмга муносабатимизни Ислом таълимотлари асосида тамоман ўзгартиришимиз лозим. Фойдали бўлган бир калима илмни ҳам ўзимиз йўқотиб қўйиб, излаб юрган ва топиб олган нарсамиздек, ўзлаштириб олшга интилмоғимиз керак. Уни қаерда топсак ҳам, бошқалардан кўра унга ўзимиз ҳақли эканлигимизни билишимиз зарур. Ана ўшандагина ушбу ҳадисда васф қилинган мўминлик сифатига эришган бўламиз.\n05:48 / 05.07.2018 1850\n04:35 / 09.07.2018 1228\nРизқ ҳақидаги ҳадислар.Батаҳқиқ, Аллоҳ таоло орангизда хулқ ва ризқни тақсимлади. Дунёни яхши кўрганига ҳам, маҳбуб бўлмаганига ҳам беради. Аммо динни фақат яхши давоми...\n6606 17:24 / 21.09.2017\n1328 21:52 / 08.05.2018\n4892 09:28 / 03.07.2018\n1581 19:36 / 14.11.2017


Аския - Intangible Cultural Heritage of Uzbekistan\nҲозиржавоблик, зийраклик ва донишмандликни, шу билан бирга, тил ва сўз бойлигини, бадиий-эстетик дидни талаб этадиган аскияда икки ёки ундан ортиқ киши ёхуд тўда орқали мунозаралашади, бу эса фикрлар мунозараси, ҳозиржавоблик ва сўзамолликдир. Айтилаётган аския бировнинг шахсиятига тегиб кетьмаслиги учун ҳар бир сўз ва иборани ишлатишда ижрочи ниҳоятда эҳтиёткор бўлиши зарур.\nЁзма тарихий манбаларда аския ХV-ХVII асрларда кенг тарқалган. Шоир ва олим Зайниддин Восифий (ХVI аср) Ҳиротда аския кенг авж олганини ёзади ва ўнлаб моҳир аскиячилар орасида энг истеъдодли Мавлоно Абдулвосеъ Мунший исмини келтиради. Аския ҳақида Алишер Навоий, Заҳириддин Муҳаммад Бобур, Хондамирлар ҳам маълумот беришган.\nАскияда пайров сюжети алоҳида бадиий асар ҳисобланади, у аскиянинг мукаммаллашган ва мураккаб усули сифатида изчил фикрлар оқими бўлиб, маълум бир мавзунинг маъносини бошидан охиригача ечиб беради. Аскиячилар мавзу доирасида четга чиқмайдилар. Унда анъанавий пайровлар бўлмиш "Ўхшатдим", "Бўласизми", "Гулмисиз, райҳонмисиз", "Бедана", "Хавсана", "Қофия", "Билганлар, билмаганлар", "Лақаб"лардан ташқари, замонавий мавзулар "Пахта", "Оила", "Кино", "Дорбозлик", "Ашула", "Футбол" ва ҳ, ўрин олган. Пайровда бир мавзу атрофлича ва чуқур очилиши лозим. Мавзудан чекиниш аскиячининг мағлубиятидан далолат беради. Аскияда мавзунинг тўғри танланиши, тушунча, фикр тизимини изчил равишда мантиқий якунга етказа олиш, бадиҳагўйлик маҳорати, тингловчилар эътирофи муҳим аҳамият касб этади. Аския ҳаракат воситалари ўринли; унда сўз қўллаш маҳорати ҳамда мулоқот жараёнидаги тезкорлик, имо-ишоралар уйғунлиги маҳсулидир.\nХХ асрнинг иккинчи ярмидан аскияни саҳнавий санъат даражасига етказишда машҳур сўз усталари орасида Деҳқон юзбоши Шерназаров, Яшарқул Останақулов, Юсуф қизиқ Шакаржонов, Ижрокомбува, Ғойиб ота Тошматов, Турсунбува Аминов, Абдулҳай Маъсум Қозоқов ва б. ҳисса кўшганлар. Ўтмишда Фарғона водийсига хос бўлган катта ашула ва мақомчилик санъати намояндалари, етук актёр ва бастакорлар таниқли аскиячилар сифатида ҳам танилганлар – улар Эрка қори Каримов, Мамадбува Сатторов, Жўрахон Султонов, Расулқори Мамадалиев, Ғанижон Тошматов, Шоқосим, Шоолим ва Шоакбар Шожалиловлар, Зайнобиддин ва Мадаминжон Юсуповлар, Соиб Хўжаев, Абулқосим Тўйчиев шулар жумласидан.\nАскияни муҳофаза қилиш, асраш ва тарғиб қилиш ва келгуси авлодга етказишда аскиячилар жамоалари ва гуруҳлари, жумладан, Қўқон аскиячилар клуби Жўрахон Пўлатов ва Акромжон Акбаров бошчилигида, Марғилонда Мамасидик Шираев, Андижон вилояти Ҳонобод шаҳрида Муҳиддин Султонов, Асакада Жумавой Хуррамов, Қорасувда Қаҳрамон Абдувоҳидов раҳбарлигида фаолият юритмоқдалар. Аския эркакларга хос жанрдир, аммо ҳозирги кунда аёллар ўртасида ҳам кузатиш мумкин. Аския ўзбек халқи тафаккури, дунёқараши, ижтимоий муносабатларни ўзида ифодалаган маънавий хазинадир. Зеро, аския ўзбек юмори ижтимоий анъаналар билан боғлиқ равишда ҳаёт тарзи кузатувлари асосида муҳим масалаларга эътибор қаратилган жанр сифатида маданий сўз ва тилга оид маълумот беришда аҳамияти катта.\nАскияни сақлаш ва тарғиб этишда илмий тадқиқотлар, танловлар, фестиваллар, "Аския кечалари" (Тошкент, Хонобод, Марғилон), телекўрсатувлар, фильмлар, нашрлар қилинмоқда. Ўзбекистон санъат ва маданият институти ўқув жараёнига аския анъаналари киритилмоқда. Аския санъати ЮНЕСКОнинг "Инсониятнинг номоддий маданий мероси" Репрезентатив рўйхатига киритилди (2014).


Алексей Навальнийнинг заҳарланишида 8 киши иштирок этгани айтилмоқда – Газета.uz\nLotinchada 15 декабр 2020, 13:18 Жаҳон\nCNN, The Insider va Bellincat нашрлари томонидан биргаликда ўтказилган ўрганишларга кўра, бунда Федерал хавфсизлик хизматининг (ФСБ) қўли бор, дея таъкидланмоқда.\nСуриштирув муаллифларининг айтишича, суиқасдда 8 киши қатнашган ва уларнинг шахси телефон қўнғироқлари биллинг тизими орқали аниқланган. Унга кўра, ушбу гуруҳни 70-йилларда Саратов институтида фаолият олиб бориб, «Новичок» моддасининг яратилишида қатнашган Станислав Макшаков бошқаргани айтилмоқда. Шунингдек, CNN қолган иштирокчиларнинг шахсларини ҳам эълон қилди: Олег Таякин, Алексей Александров, Иван Осипов, Константин Кудрявцев, Алексей Кривощеков, Михаил Швец, Владимир Паняев.\nМаълум қилинишича, ушбу шахслар Алексей Навальнийни 2017 йилдан бери, яъни у президентликка ўз номзодини қўйишини эълон қилганидан бери кузатиб келишган.\nБироқ, ушбу шахсларнинг ўша куни Омск шаҳрида бўлганлиги борасида ҳеч қандай маълумотлар йўқ.\nСуриштирувнинг кўрсатишича, июль ойида Алексей Навалнийни заҳарлашга уриниш бўлган. Кейин у ва унинг рафиқаси Юлия бироз муддат Калининградда бўлишган. Алексей Александров, Михаил Швец ва Владимир Паняев у ерга учиб кетишган. Кейинроқ Юлия Навалная ўзини ёмон ҳис қилгани аниқланган: «Мен ҳаётимда ҳеч қачон ўзимни бунчалик ёмон ҳис қилмаганман», деди у. Шу билан бирга, унинг рафиқасида ҳеч кандай оғриқлар сезилмаган. Алексей Навалний ҳам заҳарланиш пайтида шунга ўхшаш нарсаларни бошдан кечирганини таъкидлади. Айтилишича, заҳарлашда гумонланаётганлар шу пайт давомида Станислав Макшаков билан ва у эса Криминалистика институтини бошқарувчи генераллар Кирилл Васильев ва Владимир Богданов билан фаол равишда хабар алмашишган.\nЖурналистларнинг маълумотларига кўра, бир ой ўтгач Алексей Александров, Иван Осипов ва Владимир Паняев Алексей Навалнийнинг орқасидан Новосибирскга, кейин Томскка боришган. Улар 16 август ва 19 август кунлари, журналистлар тахмин қилганидек, Алексей Навалний заҳарланган пайтларда фаол равишда бир-бирлари билан алоқада бўлишган.\nМуаллифлар ушбу маълумотлар заҳарнинг танага қандай тушганлиги ҳақидаги саволга аниқ жавоб бермаслигини тан олишади, аммо олдинроқ The Insider мухолифатчи ўз кийимларини кимёвий тозалашга топширганида, «Новичок» унинг ички кийимига нисбатан қўлланилганлиги ҳақидаги таҳминни илгари сурган: меҳмонхонага кийимларни кимёвий тозалашдан айнан Алексей Навалний ювинишга кетган пайт олиб келишган.\nАлексей Навалний 20 август куни Томскдан Москвага учадиган самолётдалигида аҳоли оғирлашган. У комага тушган ва лайнер шошилинч равишда Омскга қўнган. Кейинчалик мухолифатчи Берлин шаҳридаги Charite клиникасига кўчирилди. Ҳозирда Алексей Навалний Германияда реабилитация муолажаларидан ўтмоқда, шундан сўнг у Россияга қайтмоқчи.


3 ёшга тўлмаган фарзанди бор аёлга қўшимча лавозим бириктирилиши мумкинми?\nКадрлар булими инспектори 4 ойлик тугрук таътилидан сўнг ишга чиқди. Унга қўшимча равишда ўриндошлик асосида лаборант лавозими бириктирилган.\nАёлга, унинг хоҳишига кўра, боласи уч ёшга тўлгунга қадар болани парваришлаш учун иш ҳақи сақланмайдиган қўшимча таътил берилади (МКнинг 234-м. 2-қ.).\nБолани парваришлаш учун бериладиган таътиллардан боланинг отаси, бувиси, буваси ёки болани амалда парваришлаётган бошқа қариндошлари ҳам тўлиқ ёки уни қисмларга бўлиб фойдаланишлари мумкин (МКнинг 234-м. 3-қ.).\nАёл ёки юқорида кўрсатилган шахслар ўз хоҳишларига кўра, болани парваришлаш таътили даврида тўлиқ бўлмаган иш вақти режимида ёки иш берувчи билан келишиб, уйда ишлашлари мумкин. Бунда уларнинг нафақа олиш ҳуқуқлари сақланиб қолади (МКнинг 234-м. 4-қ.).\nИш берувчи ўз ташаббусига кўра аёлни ижтимоий таътиллардан чақириб ололмайди. Ташаббус (хоҳиш) ходим томонидан билдирилиши мумкин.\nДемак аёл исталган пайтда болаларни парваришлаш таътилларини қисмларга бўлиб ишга киришиши, ёки аксинча - боласи уч ёшга тўлгунга қадар болани парваришлаш учун иш ҳақи сақланмайдиган қўшимча таътилдан тўлиқ ёки қисмларга бўлиб фойдаланиши мумкин.\nМурожаатда фарзанди 3 ёшга тўлмаган ишловчи аёлга ўриндошлик асосида лаборант лавозимини қўшимча бириктирилиши мумкинми, деб сўралган.\nМеҳнат кодекси – амалиётда ижтимоий кодекс деб ҳам юритилади, чунки иш берувчи ва ходим ўртасидаги муносабатлар - тарафларининг келишуви асосида тартибга солинади.\nШунинг учун, ходим розилик бермаса, ҳеч ким уни иш бажаришга мажбурлай олмайди. Бу ҳолат аниқланган тақдирда меҳнат тўғрисидаги қонун ҳужжатларининг бузилиши тариқасида баҳоланади ва қонунда назарда тутилган тартибда жавобгарликка тортишга сабаб бўлади (МКнинг 7-м.).\nФарзанди 2 ёшга тўлмаган боласи бор аёл ишга тушишни сўраб ариза билан мурожаат этса, иш берувчи розилик бермаслиги мумкинми? \tРозилик берса унга тўланаётган бола нафақасини ойлик иш ҳақига қўшиб тўланадими? \tКорхона бюджет бўлмаса аёлга ҳафтасига 35 соатлик иш ўрнатилиб, унга иш вақтининг қисқартирилган, аммо тўлиқ вақт учун тўланадиган иш куни белгиланадими?\nБолани парваришлаш таътилидаги аёл 2 йил тугамасдан ишга чиқмоқчи. Уни ишга кабул кила оламизми ?\nХали боласи 2 ешга тулмаган аел иш урнини талаб килмокда ... Далее\nМен 31-ММТМ (махсус мактабгача таълим муассаси)да 2012 йилдан бери ишлаб келаман. хозирда МК-234-моддасига асосоан хомиладоорлик ва тугиш пайтидаги таътилдан муддатидан олдин ишга кайтдим. Хозир богча мудираси менга белгиланган мехнат шартномаси бериб кул куйдириб олди.... Далее


“Ал-Ямама”: “Ўзбекистон — ипакчилик , кулолчилик ва алломалар юрти” - Халқ сўзи\n14:22 20 Июнь 2019 Welcome to uzbekistan\nЎзбекистон Журналистлари ижодий уюшмаси Фарғона вилояти бўлими ташаббуси билан ташкил қилинган ушбу сафар давомида дастлаб Умра амаллари тўла-тўкис адо этилди. Сўнгра Ўзбекистоннинг Жиддадаги Бош консулхонасида Саудия Арабистонининг йирик газеталари, журналлари бош муҳаррирлари, машҳур тележурналист ва интернет сайтлари раҳбар ҳамда блогерлари билан ўзаро тажриба алмашув, Ўзбекистон имижини хорижий ОАВларда тарғиб қилиш мавзуида ижодий анжуман бўлиб ўтди.\nСаудиялик журналистларга Ўзбекистонда турли соҳада олиб борилаётган ислоҳотлар, жумладан, матбуотдаги сўз эркинлиги, фикрлар хилмахиллиги борасида, интернет сайтлари ҳамда блогерларга яратилган шароитлар ҳақида батафсил маълумот берилди. Шуниси эътиборлики, биз Ўзбекистондаги ислоҳотлар, Фарғонадаги янгиланишлар хусусида бир неча мақолалар ёзиб, уларни араб тилига таржима қилиб, фотосуратлар илова этган ҳолда олиб келган эдик. Учрашув чоғида уларни саудиялик ҳамкасбларга тақдим қилдик. Уларнинг аксарияти “Ал-Ямама” журналида нашр этилди.\n“Ал-Ямама” араб дунёсидаги энг катта тиражда нашр этилиб, энг кўп тарқаладиган журналдир. Бинобарин, у 1963 йилда Саудия Арабистонида биринчи ташкил этилган, ҳозирги кунда мамлакат ичкарисида ва хорижда 60 та филиали, 1500 нафар ижодий жамоаси бўлган Подшоҳликнинг энг йирик ахборот-матбуот мажмуаси ҳисобланади. “Ал-Ямама” араб тилидан ўгирилганда, хабар элтувчи кабутар маъносини англатади.\n“Ал-Ямама” матбуот муассасаси таркибида араб тилидаги“Ар-Риёд” кундалик газетаси, “Ал-Ямама” ҳафталик журнали, инглиз тилида “Riyadh Daily” кундалик газетаси, “Дот” газетаси (инглиз, урду тилларида) ҳамда “Ар-Риёд” нашриёти бор. Шунингдек, “Ал-Ямама” муассасасида маълумотлар ва тадқиқотлар маркази мавжуд.\nБу журнал орқали араб ўқувчиси Саудия Арабистони халқининг бугунги муаммолари, уни қизиқтирган масалалар, дунё мамлакатлари, уларнинг халқлари ҳаёти билан танишиб боради.\nНашрнинг ҳар бир сони 45 — 50 минг нусхада чоп этилади.\n“Ал-Ямама” журналининг 2019 йил 13 июнь кунги 2562-сони муқовасида “Ўзбекистон — ипакчилик, кулолчилик ва алломалар юрти” сарлавҳаси ўрин олган бўлиб, у журналнинг бош мавзуси сифатида урғуланган.\nЖурнал “Фарғона — Марказий Осиё гавҳари” мақоласи билан бошланади. Шунингдек, унда “Бурҳониддин Марғиноний — тириклайин дафн этилган олим”, “Марғилон — ипакчилик пойтахти” ва “Риштон — кулолчилик санъати” сарлавҳали мақолалар Ар-Риёддаги Ахборот ва араб-рус тадқиқотлари марказининг академик директори, Подшоҳ Сауд университети ассоциат-профессори, ҳамюртимиз Муртазо Сайдумаров таржимасида нашр этилган.\n“Ал-Ямама” журнали таҳририяти раҳбари (бош муҳаррири) Абдулло Ҳамад ас-Сайхан бундан кейин ҳам бу нашр Ўзбекистондаги ислоҳотлар, унинг муқаддас зиёратгоҳлари, буюк алломалари, гўзал саёҳат масканлари ҳақида мақолалар бериб боришга тайёрлигини билдирди.\nДарвоқе, Ўзбекистон Журналистлари ижодий уюшмаси Фарғона вилояти бўлими делегацияси Саудия Арабистони Подшоҳлигида бўлган кунлари мамлакатдаги газета, телевидение ва интернет сайтларининг машҳур жарналистларидан тўрт нафарини Ўзбекистонга таклиф этди. Фарғонага келадиган саудиялик журналистлар сафида “Ал-Ямама” ахборот марказининг бош муҳаррири ва журналистлари ҳам бўлиши кутилмоқда.\nЎзбекистон Журналистлари ижодий уюшмаси Фарғона вилояти бўлими раиси.


«Яндекс» 2021 йил қанча даромад топгани маълум қилинди – Kommers.uz\nБизнес\t7:30 | 16.2.22\n«Яндекс» 2021 йил қанча даромад топгани маълум қилинди\nIT ҳолдинг акциялари молиявий ҳисоботлар эълон қилинганидан кейин 8 фоизга ошди.\n«Яндекс» IT ҳолдингининг 2021 йилги даромади 356,2 млрд рублни (4,651 млрд доллар) ташкил этди. Бу ҳақда компаниянинг 2021 йилги молиявий ҳисоботида маълум қилинди.\nРоссиянинг IT ҳолдинги 2020 йилга нисбатан йиллик даромади 63 фоизга ошгани ҳақида хабар берган. 2022 йил «Яндекс» ўзининг умумий даромадини яна 38–40 фоизга — 490–500 миллиард рубль (6,4–6,5 миллиард доллар)гача оширишни режалаштирмоқда.\nҚайд этилишича, Москва биржасида «Яндекс» акциялари ҳар бир акция учун 3749 рублгача сотилган, бир кун олдинги савдолар ёпилишига нисбатан 8 фоизга ўсган. IT ҳолдинг қимматли қоғозларининг ўсиши компаниянинг 2021 йилнинг тўртинчи чораги ва бутун фаолияти учун молиявий натижалари эълон қилинганидан кейин тезлашган.\n«Яндекс»нинг 2021 йилдаги даромади 2020 йилга нисбатан 63 фоизга ўсиб, 356,2 миллиард рублни (4,651 миллиард доллар) ташкил этган. Натижалар компаниянинг 340–350 миллиард рубль даражасидаги даромад прогнозидан юқори бўлган, шунингдек, 351,1 миллиард рубль даражасидаги бозор прогнозларидан ҳам ошиб кетган.\nТаъкидланишича, «Яндекс»нинг Россия қидирув бозоридаги улуши, жумладан, мобил қурилмалардаги қидирувлар 2021 йилнинг тўртинчи чорагида ўртача 60,2 фоизни ташкил этган. Бир йил олдин у 59,7 фоизни ташкил этган эди.\n«Яндекс» бутун йил учун молиявий прогнозни ҳам тақдим этган. 2022 йилда компаниялар гуруҳининг умумий даромади 490–500 миллиард рубль бўлиши кутилмоқда, ёхуд 2021 йилга нисбатан 37,6–40,4 фоизга ошади. Рублдаги «Қидирув ва Портал» сегменти даромадларнинг ўсиши 2021 йилга нисбатан 15–18 фоиз даражасида бўлиши кутилмоқда.\n«Яндекс.Такси» ва «Яндекс.Драйв»даги саёҳатларнинг умумий қиймати (GMV) 2022 йил учун 700–720 миллиард рублни ташкил этади. Электрон тижорат хизматлари бўйича айланма (GMV) («Яндекс.Маркет», «Яндекс.Лавка», шунингдек, «Яндекс.Еда»хизмати орқали ҳамкор дўконлардан буюртма қилинган истеъмол товарлари) 2021 йилга нисбатан 2 баравар ошади.\n«ВТБ Капитала» таҳлилчилари ҳали ҳам «Яндекс»ни узоқ муддатли сармоя учун жозибадор компания сифатида кўрмоқда. Қимматли қоғозларнинг 12 ойлик мақсадли нархи ҳар бир акция учун 100 долларни ташкил этади. Шунга қарамай, IT ҳолдинг акцияларининг қисқа муддатли динамикаси компанияга боғлиқ бўлмаган омиллар, жумладан технологик компаниялар акцияларидан капиталнинг чиқиб кетиши ва геосиёсат билан белгиланиши мумкин, дея огоҳлантирмоқда экспертлар.\nАввалроқ «Яндекс» коронавирус тест хизматини ишга туширгани хабар қилинганди. Шунингдек, «Яндекс» капиталлашуви биринчи марта 30 млрд доллардан ошгани ҳақида хабар берилди.


Ўзбекистон мусулмонлари идораси Фатво ҳайъати қарори билан 2020 йилги фитр садақа ва фидя миқдори эълон қилинди.\nФитр садақаси Пайғамбаримиз саллаллоҳу алайҳи васалламнинг ҳадисларида баён этилган қуйидаги тўрт нарсанинг қиймати баробарида чиқарилади. Улар: буғдойдан ярим соъ, арпадан бир соъ, майиздан ярим соъ ва хурмодан бир соъдир. Бир соъ тақрибан (?) 4 килограммга тенг.\nҲар ким ўз имкониятига қараб ушбу тўрт маҳсулотнинг хоҳлаган бир туридан фитр садақасини берса кифоя. Ана шу маҳсулотларнинг бозор нархидан келиб чиқиб, бу йилги ФИДЯ миқдори бир мискиннинг бир кунлик озиқ-овқати баробарида бўлиб, унинг ўртача қиймати 20 000 (йигирма минг) сўм, деб белгиланди.\nФидя миқдори ҳар бир вилоятда маҳаллий бозордаги нарх-наводан келиб чиқиб белгиланиши мумкин.\nСайфиддин Юлдашев, Андижон шаҳридаги «Зубайр ибн Аввом» жомеъ масжиди имоми.\nПрочитано 16 раз\tПоследнее изменение 18 Май 2020\nШу рубрикадаги бошка янгиликлар: « РАМАЗОН ДЎЗАХДАН НАЖОТ ОЙИДИР ИНСОН ХОТИРАСИ АЗИЗ »